open-index/open-wikipedia-markdown huggingface dataset:
২০২২ চনত অসমৰ বানপানী

২০২২ চনৰ মে’ মাহত উত্তৰ-পূব ভাৰতৰ অসমত মাৰাত্মক বানপানীৰ সৃষ্টি হৈছিল। ৬ লাখ ৫০ হাজাৰতকৈ অধিক লোকক ঘৰৰ পৰা উচ্ছেদ কৰাৰ লগতে ২৫ জন লোক নিহত হোৱাৰ খবৰ পোৱা গৈছে।তিনিদিনীয়া ধাৰাসাৰ বৰষুণৰ ফলত ব্ৰহ্মপুত্ৰ নদীৰ পাৰ ফাটি যোৱাৰ পিছত ১৯০০ খন গাঁও ডুব যায়।

জুন মাহৰ ভিতৰত ৰাজ্যখনত দ্বিতীয়টো বানপানীৰ ফলত অধিক লোকে ক্ষতিগ্ৰস্ত হোৱাৰ লগতে প্ৰাণ কাঢ়ি লৈছে। আই এম ডিৰ মতে, ইয়াৰ মূল কাৰণ আছিল সমগ্ৰ ৰাজ্যত অতিৰিক্ত বৰষুণ।

## ঘটনাসমূহ
২০২২ চনৰ মে’ মাহত সমগ্ৰ ৰাজ্যত স্বাভাৱিকতকৈ অধিক বৰষুণৰ বাবেই বানপানীৰ সৃষ্টি হৈছিল। ২৫ মে’ লৈকে ৬ লাখতকৈ অধিক লোক আক্ৰান্ত হৈছে আৰু ২৫ জন লোকে প্ৰাণ হেৰুৱাইছে। অসম ৰাজ্যিক দুৰ্যোগ ব্যৱস্থাপনা প্ৰাধিকৰণৰ তথ্য অনুসৰি সমগ্ৰ ৰাজ্যতে হাজাৰ হাজাৰ গাঁও আৰু ৬০ হাজাৰ হেক্টৰতকৈ অধিক (৬০০ কিলোমিটাৰ বৰ্গফুট) শস্যৰ ভূমি ক্ষতিগ্ৰস্ত হৈছে। ৰাজ্যজুৰি কৰ্তৃপক্ষই কেইবাটাও সাহায্য শিবিৰ আৰু বিতৰণ কেন্দ্ৰ চলাই হাজাৰ হাজাৰ লোকক আশ্ৰয় দিছে। বানপানী আৰু ভূমিস্খলনৰ ফলত ৰে’ল লাইনতো ক্ষতিগ্ৰস্ত হৈছিল।

২০২২ চনৰ ১৭ জুনলৈকে অসম আৰু মেঘালয়ত বানপানী আৰু ভূমিস্খলনত ২০ জন লোকৰ মৃত্যু হোৱাৰ খবৰ আহিছিল।

১৯ জুনলৈকে বানপানীৰ ফলত ৩০ লাখতকৈ অধিক লোক (ৰাজ্যৰ জনসংখ্যাৰ প্ৰায় ১০%) ক্ষতিগ্ৰস্ত হৈছে আৰু মৃত্যুৰ সংখ্যা ৬২ লৈ বৃদ্ধি পাইছে। ৩২ খন জিলাৰ ৪ হাজাৰতকৈ অধিক গাঁও ক্ষতিগ্ৰস্ত হৈছে, আৰু ১৫ লাখ লোকে আশ্ৰয় লৈছে ৫০০ টা সাহায্য শিবিৰ। বহুতো সতেজ ভূমিস্খলনও ৰেকৰ্ড কৰা হৈছিল। ব্ৰহ্মপুত্ৰ নদী আৰু ইয়াৰ উপনৈ জিয়া-ভৰালী, পুঠিমাৰী, মানস, বেকী, আৰু বৰাক উপত্যকাৰ নদী বৰাক আৰু কুছিয়াৰা, আটাইকেইখনেই বিপদ স্তৰৰ ওপৰেৰে বৈ আছিল।

## তথ্য সংগ্ৰহ

শ্ৰেণী:দুৰ্যোগ
শ্ৰেণী:ব্ৰহ্মপুত্ৰ নদী
প্ৰতিমানহীনতা

সমাজতত্ত্বত **প্ৰতিমানহীনতা** () হৈছে সৰ্বসাধাৰণে বা সমূহৰ সদস্য সকলে অনুসৰণ কৰিবলগীয়া কোনো এক নৈতিক মূল্যবোধ, মানদণ্ড, কৰ্ম নীতি বা নিৰ্দেশনা আদিক উভালি পেলোৱা বা ভাঙি পেলোৱাৰ এক সামাজিক অৱস্থা। প্ৰতিমানহীনতাক বিশ্বাস ব্যৱস্থাৰ সংঘাতৰ পৰা বিকশিত হোৱা বুলি অনুমান কৰা হয় আৰু ই ব্যক্তি আৰু সম্প্ৰদায়ৰ মাজত সামাজিক বান্ধোন ভাঙি পেলায় (অৰ্থনৈতিক আৰু প্ৰাথমিক সামাজিকৰণ উভয়তে)। সাধাৰণতে নীতিহীনতা বুলি বুজা এই শব্দটোক ফৰাচী সমাজবিজ্ঞানী ইমিল ডাৰখাইমে তেওঁৰ প্ৰভাৱশালী গ্ৰন্থ *ছুইচাইড* (১৮৯৭)ত জনপ্ৰিয় কৰি তুলিছিল বুলি বিশ্বাস কৰা হয়। ইমিল ডাৰখাইমে মত প্ৰকাশ কৰিছিল যে প্ৰটেষ্টেণ্টসকলে কেথলিকসকলতকৈ অধিক মাত্ৰাৰ প্ৰতিমানহীনতা প্ৰদৰ্শন কৰে। কিন্তু ডাৰখাইমে প্ৰথমে ১৮৯৩ চনত লিখা 'দ্য ডিভিজন অৱ লেবাৰ ইন ছ'চাইটি' নামৰ গ্ৰন্থখনত এনোমিৰ ধাৰণাটো প্ৰৱৰ্তন কৰিছিল। ডাৰখাইমে কেতিয়াও নীতিহীনতা শব্দটো ব্যৱহাৰ কৰা নাছিল;  বৰঞ্চ তেওঁ এনোমিক "বিকাৰগ্ৰস্ততা" আৰু "এটা অতৃপ্ত ইচ্ছাশক্তি" বুলি বৰ্ণনা কৰিছিল।

ডাৰখাইমৰ মতে, ব্যক্তিগত বা গোটৰ মানদণ্ড আৰু বহল সামাজিক মানদণ্ডৰ মাজৰ অমিলৰ পৰা বিশেষকৈ এনোমিৰ উদ্ভৱ হয়; বা সামাজিক নৈতিকতাৰ অভাৱৰ পৰা, যিয়ে নৈতিক নিয়ন্ত্ৰণহীনতা আৰু বৈধ আকাংক্ষাৰ অনুপস্থিতিৰ সৃষ্টি কৰে। এইটো এটা পৰিপোষিত অৱস্থা:

## তথ্যসূত্ৰ

শ্ৰেণী:সমাজতত্ব
আৱাহন (আলোচনী)

**আৱাহন** () নগেন্দ্ৰ নাৰায়ণ চৌধুৰী আৰু ডাঃ দীননাথ শৰ্মা (আৱাহনৰ সম্পাদক)ৰ প্ৰচেষ্টাত জন্ম পোৱা এখন অধুনালুপ্ত মাহেকীয়া অসমীয়া আলোচনী। ১৯২৯ চনত ডাঃ দীননাথ শৰ্মাৰ সম্পাদনাত কলিকতাৰ পৰা আলোচনীখনৰ প্ৰথম সংখ্যা প্ৰকাশিত হয়। সম্পাদকীয়ত দীননাথ শৰ্মাই লিখিছে, "অসমত আজি নতুন যুগৰ সূচনা। সকলোপিনে এটি নৱজাগৰণৰ ভাৱ। আজি সাহিত্য ফুলনিৰ ভক্তি চন্দন ফুলৰ আধা ফুলা ফুলৰ আঁজলি লৈ জননী চৰণ বন্দনাৰ অৰ্থে আৱাহন প্ৰতিজ্ঞা কৰি আমি আগবাঢ়িলোঁ। আমাৰ কাকতত সকলো বিষয়ৰে আলোচনা নিৰপেক্ষভাৱে কৰিবলৈ যত্ন কৰা হ’ব।" আৱাহনে অসমকে মুখ্য কৰি ভাৰতবৰ্ষৰ প্ৰতিটো জাতিৰ কলাকৃষ্টিৰ মুক্ত প্ৰকাশত গুৰুত্ব আৰোপ কৰি প্ৰবন্ধ-পাতি প্ৰকাশ কৰিছিল।

## স্থান
১৯২৯ চনত প্ৰথম সংখ্যাটো কামৰূপ প্ৰেছত অপূৰ্ব কুমাৰ ভূঞাৰ দ্বাৰা ছপা হৈ ডাঃ দীননাথ শৰ্মাৰ দ্বাৰা ৪২ নং বাদুৰ বাগান ষ্ট্ৰীট, কলিকতাৰ পৰা প্ৰকাশিত হৈ কিছু বছৰলৈ এনেকৈয়ে চলে। তাৰপাছত, ১৪ নং জগন্নাথ দত্ত লেন, লক্ষ্মীবিলাস প্ৰেছ কলিকতা, গণশক্তি প্ৰিণ্টাৰ্ছ প্ৰাঃ লিঃ কলিকতা, মনোহৰ পুকুৰ ৰোড আৱাহন আৰ্ট প্ৰিণ্টাৰ্ছত মুদ্ৰিত হৈছিল। ১৯৫০ চনত আৱাহনৰ কাৰ্যালয় গুৱাহাটীলৈ আনে যদিও পিছত পুনৰ কলিকতালৈ নিব লগীয়া হয়। ১৯৬৪ চনত আৱাহনৰ কাৰ্যালয় পুনৰ গুৱাহাটীলৈ অনা হয় আৰু ইয়াতে নিগাজি হৈছিল।

## বিষয়বস্তু
আৱাহনৰ বিষয়বস্তু বেলেগ বেলেগ আছিল। তথ্যগধুৰ প্ৰবন্ধ, পুৰাতত্ত্ব আৰু ভাস্কৰ্য, বুৰঞ্জীমূলক লেখা, ভ্ৰমণ কাহিনী, সমসাময়িক বিশ্বৰ ঘটনাৱলী, জীৱন বৃত্তান্ত, চিত্ৰ, পুথিচিত্ৰ, বিশ্ব সাহিত্যৰ অনুবাদ, নাট্য সাহিত্য, চিত্ৰশিল্প, নাটকৰ ধাৰাবাহিক প্ৰকাশ, সংগীত, গৱেষণামূলক পুথি পৰিচয়, কাহিনী, নাট্যশিল্পী পৰিচয়, মহিলা জগতৰ বতৰা, নৃত্য, সমসাময়িক ভাৰতবৰ্ষ, দৃশ্যকাব্য, কথাছবি, বিভিন্ন প্ৰবন্ধ আৰু ভাষণাৱলী, আন দেশৰ বিৱৰণ, ধাৰাবাহিক উপন্যাস, চিকাৰ কাহিনী, যৌন চিকিৎসা সম্বন্ধীয়। বিবিধ শিতান, বিচিত্ৰা শিতান, কবিতা, গল্প, আদি অলেখ বিষয় সামৰি আৱাহনৰ প্ৰতিটো সংখ্যা প্ৰস্তুত কৰি প্ৰকাশ কৰা হৈছিল।
## সম্পাদকীয়সমূহ
আৱাহনৰ সম্পাদকীয় শিতানত দেশৰ বিভিন্ন সমস্যাৰ লগতে ৰাষ্ট্ৰীয় আৰু আন্তঃৰাষ্ট্ৰীয় বিষয়ৰ ওপৰত আলোকপাত কৰি লেখা হৈছিল। অসমত বিদেশী সমস্যা, শ্বিলং ৰাজধানী হোৱাৰ পৰা অসমৰ ক্ষতি, বিদেশী কাকত বৰ্জন, ৰে’লৱে বিভাগত অসমীয়া কৰ্মচাৰী, ভাৰতৰ জাতীয় ফৌজ, মহাত্মাজী আৰু বৰলাট, নিবনুৱা সমস্যা, প্ৰাদেশিক কৰ্তৃত্ব, ৰাউণ্ড টেবুল কনফাৰেন্সৰ পৰিণতি আৰু ভাৰতৰ ভৱিষ্যত, ভাৰতীয় ছাত্ৰৰ সামাজিক শিক্ষা, মহাসমৰৰ আশংকা, ইউৰোপৰ নতুন ৰয়েলিষ্ট দলৰ কীৰ্তি, আয়াৰলেণ্ডৰ নতুন সমস্যা আদি গুৰুত্বপূৰ্ণ বিষয়ত সম্পাদকীয় লেখা প্ৰকাশ কৰা হৈছিল।
## ভাষাৰীতি
আৱাহন আলোচনীৰ ভাষাৰীতি মাৰ্জিত আছিল। পৰীক্ষামূলকভাৱে ১৯৪৮ চনৰ পৰা কিছুদিনলৈ আৱাহন আলোচনীয়ে হেমচন্দ্ৰ বৰুৱাৰ বৰ্ণ বিন্যাস অনুসৰণ কৰা নাছিল। যুক্তাক্ষৰ ভাঙি শব্দ সৰলীকৰণ কৰাৰ এটা ক্ষীণ চেষ্টা আৱাহনে কৰিছিল। দুটামান সংখ্যাত এই প্ৰচেষ্টা লোৱাৰ পাছত আন কাকত আলোচনীয়ে ইয়াক গ্ৰহণ নকৰা দেখি পুনৰ হেমচন্দ্ৰ বৰুৱাৰ বৰ্ণবিন্যাসকেই আৱাহনে গ্ৰহণ কৰিছিল।
## তথ্য সূত্ৰ

শ্ৰেণী:ভাৰতৰ বিলুুপ্ত আলোচনী
শ্ৰেণী:অসমীয়া আলোচনী
মাইকেল ফিংক

**এডৱাৰ্ড মাইকেল ফিংক**( ইংৰাজী : Edward Michael Fincke ; জন্ম: ১৪ মাৰ্চ, ১৯৬৭) এজন আমেৰিকান মহাকাশচাৰী । পূৰ্বতে মহাকাশত সৰ্বাধিক সময় (৩৮১.৬ দিন) থাকি তেওঁ আমেৰিকাৰ হৈ অভিলেখ গঢ়িছিল। ২০১৫ চনৰ ১৬ অক্টোবৰত স্কট কেলিয়ে তেওঁৰ অভিলেখ ভংগ কৰিছিল।   ২০১৯ চনৰ জানুৱাৰী মাহত ফিংকক বয়িঙৰ চি.এছ.টি.-১০০ ষ্টাৰলাইনাৰৰ প্ৰথমখন ক্ৰুযুক্ত বিমানত উৰণৰ বাবে নিৰ্বাচিত কৰা হৈছিল।

ফিংকৰ জন্ম হৈছিল পেঞ্চিলভেনিয়াৰ পিটাৰ্চবাৰ্গত, কিন্তু তেওঁ উপকণ্ঠ অঞ্চল এমছৱৰ্থক তেওঁৰ গৃহ চহৰ বুলি ক'ব বিচাৰে। তেওঁ আমেৰিকাৰ বায়ুসেনাৰ অৱসৰপ্ৰাপ্ত বিষয়া আৰু নাছাৰ এজন সক্ৰিয় মহাকাশচাৰী।  এতিয়ালৈকে তেওঁ আন্তঃৰাষ্ট্ৰীয় মহাকাশ কেন্দ্ৰত বিমান অভিযন্তা আৰু কমাণ্ডাৰ হিচাপে দুটা ভ্ৰমণ সম্পূৰ্ণ কৰিছে। তেওঁ এটা স্পেচ শ্বাটল মিছন এছটিএছ-১৩৪ত মিছন বিশেষজ্ঞ হিচাপে উৰা মাৰিছিল।  ফিংক জাপানী আৰু ৰাছিয়ান ভাষাত পাৰ্গত। অসমীয়া জীয়ৰী ৰেনিতা শইকীয়াৰ সৈতে তেওঁ বিবাহপাশত আৱদ্ধ হৈছে, আৰু তেওঁলোকৰ তিনিটা সন্তান আছে;  পুত্ৰ চন্দ্ৰ আৰু সূৰ্য্য আৰু কন্যা তৰালী ।

## কেৰিয়াৰ

১৮৮৯ চনত এমআইটিৰ পৰা স্নাতক ডিগ্ৰী লোৱাৰ পিছত , ফিংকে পূৰ্বৰ ছোভিয়েট ইউনিয়নৰ(বৰ্তমান ৰাছিয়া) মস্কো এভিয়েশন ইনষ্টিটিউটৰ সৈতে, গ্ৰীষ্মকালীন বিনিময় কাৰ্যসূচীত অংশ লয় য'ত তেওঁ পূৰ্বতে মহাজাগতিক বিজ্ঞান অধ্যয়ন কৰিছিল। ১৯৯০ চনত ষ্টেনফৰ্ড বিশ্ববিদ্যালয়ৰ পৰা স্নাতক ডিগ্ৰী লোৱাৰ পিছত ফিংকে যুক্তৰাষ্ট্ৰৰ বায়ুসেনাত যোগ দিয়ে । তেওঁক কেলিফৰ্ণিয়াৰ লছ এঞ্জেলছ বায়ুসেনা ঘাটিৰ বায়ুসেনাৰ মহাকাশ আৰু মিছাইল ব্যৱস্থা কেন্দ্ৰত নিযুক্তি দিয়া হৈছিল।  তাত তেওঁ মহাকাশ ব্যৱস্থা অভিযন্তা আৰু মহাকাশ পৰীক্ষা অভিযন্তা হিচাপে কাৰ্যনিৰ্বাহ কৰিছিল।  ১৯৯৪ চনত কেলিফৰ্ণিয়াৰ এডৱাৰ্ডছ বায়ুসেনা ঘাটিৰ আমেৰিকাৰ বায়ুসেনা পৰীক্ষা পাইলট বিদ্যালয় সম্পূৰ্ণ কৰাৰ পিছত ফিংকে ফ্ল’ৰিডাৰ এগলিন বায়ুসেনা ঘাটিৰ ৩৯ নং উৰণ পৰীক্ষা স্কোয়াড্ৰনত যোগদান কৰে, য’ত তেওঁ বিভিন্ন ধৰণৰ বিমানৰ  কাম যেনে পৰীক্ষামূলক কাৰ্যসূচী, এফ-১৬,এফ-১৫ উৰণ আদিৰ পৰীক্ষা অভিযন্তা হিচাপে কাৰ্যনিৰ্বাহ কৰে  । 
## তথ্য সংগ্ৰহ
শ্ৰেণী:মহাকাশচাৰী
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:আমেৰিকান মহাকাশচাৰী
শ্ৰেণী:জীৱিত ব্যক্তি
অম্লান বৰগোহাঁ‌ই

**অম্লান বৰগোহাঁ‌ই** () ভাৰতৰ এজন ৰাষ্ট্ৰীয় পৰ্যায়ৰ দৌৰবিদ। ২০২২ চনত তেওঁ কেৰালাত অনুষ্ঠিত ৰাষ্ট্ৰীয় ফেডাৰেচন কাপৰ ২০০ মি: শাখাত স্বৰ্ণপদক লাভ কৰাৰ লগতে ২০.৫২ ছেকেণ্ডেৰে ৰাষ্ট্ৰীয় অভিলেখ গঢ়িবলৈ সক্ষম হয়। অসমৰ যোৰহাটত ডাঙৰ-দীঘল হোৱা বৰগোহাঁই পিতৃৰ চাকৰিসূত্ৰে ২০১৪ চনত হায়দৰাবাদলৈ স্থানান্তৰিত হয়।

## প্ৰাৰম্ভিক কেৰিয়াৰ
অম্লানৰ প্ৰথম পছন্দ আছিল ফুটবল আৰু জুনিয়ৰ ৰাষ্ট্ৰীয় পৰ্যায়লৈকে তেওঁ ফুটবল খেলিছিল। অৱশ্যে প্ৰায়ে পোৱা আঘাতৰ বাবে এই ক্ষেত্ৰত তেওঁ বাধাৰ সন্মুখীন হয়। অষ্টম শ্ৰেণীত পঢ়ি থাকোঁতেই তেওঁৰ উচ্চতা আছিল ৬ ফুট। সেয়ে ককায়েকৰ এজন বন্ধুৱে তেওঁক শাৰীৰিক গঠনৰ বাবে এথলেটিকছৰ ক্ষেত্ৰখনত খোজ পেলোৱাৰ পৰামৰ্শ দিয়ে। প্ৰথমে তেওঁ এই বিষয়ত বিশেষ গুৰুত্ব আৰোপ কৰা নাছিল যদিও ফুটবলৰ ক্ষেত্ৰখনত বিফলতাৰ বাবে তেওঁ এথলেটিকছৰ ক্ষেত্ৰখনত চেষ্টা চলাবলৈ সিদ্ধান্ত গ্ৰহণ কৰে আৰু ২০১৫ চনত প্ৰথমখন ৰেচত ভাগ লৈ দ্বিতীয় স্থান অধিকাৰ কৰে।  ২০১৯ চনত তেওঁ ৰিলায়েন্স ফাউণ্ডেছন উৰিষ্যাই আয়োজন কৰা ৰাষ্ট্ৰীয় প্ৰতিযোগিতাত জয়লাভ কৰে আৰু ফাউণ্ডেছনৰ উচ্চ প্ৰদৰ্শন কেন্দ্ৰৰ প্ৰধান প্ৰশিক্ষক জেমছ হিলিয়াৰৰ চকু তেওঁৰ ওপৰত পৰে। তেওঁ খেলুৱৈগৰাকীক ফাউণ্ডেছনৰ এথলেটিকছ প্ৰকল্পত অন্তৰ্ভুক্ত কৰি লয়। ইয়াৰ পিছত ২০২০ চনৰ জানুৱাৰীত বৰগোহাঁয়ে ভাৰতীয় বিশ্ববিদ্যালয় চেম্পিয়নশ্বীপৰ ছেমি-ফাইনেলত ২১.৮৯ ছেকেণ্ডত নিজৰ প্ৰথম ৰেচ সম্পূৰ্ণ কৰে। ২০২১ চনৰ ছেপ্টেম্বৰত ২০.৭৫ ছেকেণ্ডত ২০০ মিটাৰ সম্পূৰ্ণ কৰি তেওঁ ৰাষ্ট্ৰীয় অ'পেন চেম্পিয়নশ্বীপত স্বৰ্ণপদক অৰ্জন কৰে।

## ৰাষ্ট্ৰীয় অভিলেখ
২০২২ চনত বৰগোহাঁয়ে কেৰালাত অনুষ্ঠিত ২৫তম ৰাষ্ট্ৰীয় ফেডাৰেচন কাপত ২০.৫২ ছেকেণ্ডত ২০০ মিটাৰ অতিক্ৰম কৰি নতুন ৰাষ্ট্ৰীয় অভিলেখ গঢ়ে আৰু ইয়াৰ লগতে ২০২২ চনৰ ছেপ্টেম্বৰত চীনৰ হাংঝাওত অনুষ্ঠিত হ'বলগীয়া এছিয়ান গেমছৰ বাবেও যোগ্যতা অৰ্জন কৰে। ইয়াৰ পূৰ্বৰ ৰাষ্ট্ৰীয় অভিলেখ আছিল ২০১৮ চনত মহম্মদ এনাছৰ নামত (২০.৬৩ ছেকেণ্ড)।
## তথ্য সংগ্ৰহ

শ্ৰেণী:অসমীয়া ক্ৰীড়াবিদ
অৰিন্দম শৰ্মা

**অৰিন্দম শৰ্মা** এজন ভাৰতীয় চলচ্চিত্ৰ পৰিচালক আৰু এজন লেখক যিয়ে প্ৰধানকৈ অসমীয়া চলচ্চিত্ৰ জগতত কাম কৰে আৰু (অসমীয়া) ছুপাৰহিৰো ছবি আদ্ভিত্যৰ জৰিয়তে পৰিচালক হিচাপে আত্মপ্ৰকাশ কৰে। অসমৰ যোৰহাটৰ ব্ৰজেন্দ্ৰ নাথ শৰ্মা আৰু লখিমী দেৱীৰ ঘৰত জন্মগ্ৰহণ কৰা অৰিন্দম শৰ্মাই যোৰহাট চৰকাৰী উচ্ছতৰ মাধ্যমিক বহুমুখী বালক বিদ্যালয়ৰ পৰা স্কুলীয়া শিক্ষা সম্পূৰ্ণ কৰিছে। তাৰ পিছত লুইত ভেলী একাডেমীত যোগদান কৰে। চলচ্চিত্ৰত ভৰি দিয়াৰ পূৰ্বে তেওঁ কাজিৰঙা বিশ্ববিদ্যালয়ৰ পৰা তথ্য প্ৰযুক্তি বিষয়ত উচ্চ শিক্ষা সম্পূৰ্ণ কৰিছিল। আই টি অভিযন্তা তথা  চলচ্চিত্ৰ নিৰ্মাতা গৰাকী যোৰহাটত থাকে।

## তথ্য সংগ্ৰহ
নৰেন কলিতা

**ড° নৰেন কলিতা** () অসমৰ এগৰাকী শিক্ষাবিদ আৰু গৱেষক। ২০২২ চনত অসম চৰকাৰৰ সাংস্কৃতিক মন্ত্ৰণালয় বিভাগে তেওঁক ২০২১ চনৰ কৃষ্ণকান্ত সন্দিকৈ বঁটা প্ৰদান কৰে। তেওঁৰ ৰচিত গ্ৰন্থসমূহ হৈছে Descriptive Catalogue of Manuscripts, The Kathabhagavata Paintings of Punia Sattra, Manuscripts Paintings from Kamrupa Anusandhan Samiti আদি।
## সাহিত্য কৰ্ম
অসমৰ পুথিচিত্ৰৰ গৱেষক, অসমৰ ঐতিহ্যময়
কলাৰ নন্দনতাত্ত্বিক অধ্যয়নকাৰী, বৈষ্ণৱ সাহিত্যৰ অধ্যয়নকাৰী তথা এগৰাকী সাংস্কৃতিক কৰ্মী। তেখেতৰ জন্ম হয় ১৯৪০ চনত। ১৯৬২ চনত আনন্দৰাম ঢেকিয়াল ফুকন মহাবিদ্যালয়ৰ পৰা ডিগ্ৰী লাভ কৰে।
ড° নৰেন কলিতাৰ প্ৰকাশিত গ্ৰন্থসমূহ হ'ল—
* অনেক আকৃতি (উপন্যাস, ১৯৬২)
* বৰদোৱাৰ শিল্পবস্তু (১৯৮৫)
* কপিলীপাৰ কছাৰীপাৰ (১৯৮৫)
* Descriptive Catalogue Manuscripts
* অসমৰ পুথিচিত্ৰ (১৯৯৬)
* Report on the Sunvey of old and Rane Manuscripts in the Districts of Nagaon and Morigaon (2008)
* Alphabetical Index of Illustrated Manuscripts of Assam (2008)
* The Katha -Bhagabata Paintings of Puniya Satra (2010),
* বিল্ব-মংগল কাব্য বিল্বমংগল স্তোত্ৰ (2008)
* Manuscript Paintings from Kamrupa Anusandhana Samity (2011)
* An Illustrated Anadi Patana of Kuji Satra (18th Century A.D.) ২০১৩।
‘অনেক আকৃতি’ উপন্যাসখন তেওঁৰ প্ৰথম প্ৰকাশিত পুথি। উপন্যাসখন প্ৰথমে পদ্ম বৰকটকীৰ সম্পাদনাত প্ৰকাশিত ‘আমাৰ প্ৰতিনিধি’ আলোচনীত
প্ৰকাশ পায়। পাছত শ্ৰীভূমি পাব্লিকেশ্বনে ইয়াক কিতাপ আকাৰে প্ৰকাশ কৰে।

## বঁটা আৰু সন্মান
* অসম সাহিত্য সভাৰ হৰিপ্ৰসাদ নেওগ মুদ্ৰণ অলংকৰণ বঁটা, 
* জগদ্ধাত্ৰী হৰমোহন দাস সাহিত্য বঁটা,
* চিত্ৰপট সন্মান
* আনন্দৰাম বৰুৱা বঁটা
* মহাপুৰুষ শ্ৰী শ্ৰী দামোদৰ দেৱ বঁটা 

## তথ্য সংগ্ৰহ

শ্ৰেণী:অসমীয়া শিক্ষাবিদ
শ্ৰেণী:অসমৰ গৱেষক
চপয়

**চপয়**() এবিধ চতুষ্পদী ছন্দৰ কবিতা ৷ “এই ছন্দত চাৰি ফাঁকি থাকে। ৰাগ অনুসাৰে ইয়াৰ প্ৰত্যেক ফাঁকিত দহ, এঘাৰ, বাৰ, তেৰলৈকে বা তাতোকৈ বেছি আখৰ থাকিব পাৰে আৰু দুই পদৰ শেষৰ আখৰৰ মিল থাকে৷” চপয় পৰস্পৰে মিল হোৱা চাৰি ফাকিৰ এবিধ ছন্দেৰে ৰচনা কৰা বিষ্ণুৰ স্তৱ । ছন্দত ৰচিত স্তৱ বা গুণ বৰ্ণনাৰ নামেই চপয়৷শঙ্কৰদেৱে তিনিপ্ৰকাৰ ভটিমা ৰচনা কৰিছিল৷ তাৰ ভিতৰৰ দুটিমান দেৱভটিমাত এই দুৰ্লভ চপয় ছন্দ প্ৰয়োগ কৰিছিল । তেনে এটা দেৱভটিমাৰ চপয় ছন্দৰ এটা অংশৰ উদাহৰণ:--

জয় জয় জগজন জীৱন মুৰাৰি৷
কংস কেশী বক অঘ অন্তকাৰী৷
সেৱে যাক বিভু ব্ৰহ্মা অধিকাৰী৷
ভুকুতি মুকুতি নিত্য কৰতু তোহাৰি৷৷

(হামাকু?) কুণ্ডিন নগৰী অনুপাম।
আছে কন্যা এক ৰুকমিনী নাম॥
ভীষ্মক-ৰাজ-নন্দিনী বৰ বালা।
বাঢ়য় নব জিনি চান্দক কলা॥

কি কহব ৰমণীক ৰূপ প্ৰচুৰ।
বদনক হেৰি চান্দ ভেল দূৰ॥
নয়নক পেখি পাই বড়ি লাজ।
কৰল ঝম্প কমল জল মাঝ॥

*আন এটা চপয় ছন্দৰ ভটিমা হ’ল,
 
শুণ শুণ ৰুকমিণী আই ৷
কৃষ্ণ গুণ কহন নাযাই ৷।
মুখ ইন্দু কৌটি পৰকাশ ৷
দশন মেতিম মন্দ হাস ৷।

## তথ্য সূত্ৰ

শ্ৰেণী:সাহিত্য
নোমল মমিন

**নোমল মমিন**(জন্ম: ২৫ ফেব্ৰুৱাৰী ১৯৭২) অসমৰ কাৰ্বি আংলং জিলাৰ ১৭ নং বোকাজান বিধানসভা সমষ্টিৰ পৰা নিৰ্বাচিত এজন বিধায়ক তথা চিকিৎসক। বৰ্তমান তেওঁ অসম বিধানসভাৰ উপাধ্যক্ষ। পেছাত চিকিৎসক ডাঃ নোমল মমিন ভাৰতীয় জনতা পাৰ্টীৰ সদস্য তথা দলৰ অসম প্ৰদেশৰ মুখপাত্ৰ হিচাপে কাৰ্যনিৰ্বাহ কৰি আছে।  ইয়াৰ উপৰিও মমিন অসম নগৰীয়া পানী যোগান আৰু নলা-নৰ্দমা ব’ৰ্ডৰ অধ্যক্ষ।  তেওঁ গাৰো সম্প্ৰদায়ৰ এগৰাকী ব্যক্তি।

## শিক্ষা আৰু জীৱনী
মমিনে ১৯৮৯ চনত বোকাজানৰ বালিপথাৰ হাইস্কুলৰ পৰা স্কুলীয়া শিক্ষা সম্পূৰ্ণ কৰে। ১৯৯৯ চনত গৌহাটী চিকিৎসা মহাবিদ্যালয়ৰপৰা স্নাতক (MBBS) সম্পন্ন কৰে। নোমল মমিন গৌহাটী চিকিৎসা মহাবিদ্যালয়ৰ এগৰাকী সহকাৰী অধ্যাপক আছিল। তেওঁ ২০০৬ চনত অসম চিকিৎসা মহাবিদ্যালয়ত এম.ডি.(মেডিচিন)ও আছিল। অনুপমা হাজংৰ সৈতে তেওঁ বিবাহপাশত আবদ্ধ হৈছে।
## তথ্য সংগ্ৰহ
শ্ৰেণী:অসমৰ ৰাজনীতিক
শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ সমাজকৰ্মী
শ্ৰেণী:অসমীয়া চিকিৎসক
এমুঠি পুঠি

**এমুঠি পুঠি - এ ভেৰী ফিচি ট্ৰিপ** () বা **এমুঠি পুঠি**  ২০২২ চনৰ ১৭ জুনত মুক্তিপ্ৰাপ্ত অসমীয়া ভাষাৰ এখন চলচ্চিত্ৰ। এই চলচ্চিত্ৰখনৰ পৰিচালনা কুলনন্দিনী মহন্তৰ। ইয়াৰ কাহিনীভাগ যুটীয়াভাৱে ভাস্কৰ হাজৰিকা আৰু সুনয়না দত্তই লিখিছে। পূৰ্ণদৈৰ্ঘ্যৰ ছবিৰ শ্বুটিঙৰ বাবে সচৰাচৰ ব্যৱহৃত কেমেৰাসমূহৰ সলনি ছবিখনৰ শ্বুটিং সম্পন্ন কৰা হৈছিল আই ফোনত (I Phone)। ভাস্কৰ হাজৰিকা, শ্যাম বৰা আৰু সুনীল আগৰৱালাৰ প্ৰযোজনাৰে এই ছবিখন হৈছে আই ফোনত শ্বুটিং সম্পন্ন হোৱা প্ৰথমখন অসমীয়া পূৰ্ণদৈৰ্ঘ্যৰ চলচ্চিত্ৰ। 

## পটভূমি
চলচ্চিত্ৰৰ মূল কাহিনীভাগত এগৰাকী বিদ্ৰোহী কিশোৰীয়ে মাজনিশা ঘৰৰ পৰা পলাই ৰহস্যময় মাছৰ সন্ধানত তেওঁৰ উদ্ভট স্বভাৱৰ আইতাকৰ সৈতে যাত্ৰা কৰে। এগৰাকী আৰক্ষীয়ে তেওঁলোকক খেদি ফুৰে। কাকতালীয়ভাৱে এই আৰক্ষীগৰাকী কিশোৰীগৰাকীৰ মাতৃ আৰু আইতাকগৰাকীৰ কন্যা। কাহিনীটোৱে জটিল মানৱীয় আৱেগক সামৰি লৈছে।
## অভিনয় শিল্পী

## সংগীত
চলচ্চিত্ৰখনৰ আৱহ সংগীত বেছহোলৰ (মনদ্বীপ তাৰো)। 

## তথ্য সংগ্ৰহ

শ্ৰেণী:২০২০ দশকৰ অসমীয়া চলচ্চিত্ৰ
শ্ৰেণী:২০২২ বৰ্ষৰ চলচ্চিত্ৰ
মায়া মাকৈ দেৱতা

**মায়া মাকৈ** হৈছে মায়া মৌখিক পৰম্পৰাত বিশ্বাস কৰা মাকৈ গছৰ দেৱতা। অন্যান্য মেছ'আমেৰিকান জনগোষ্ঠীসমূহৰ দৰেই পৰম্পৰাগত মায়াসকলেও তেওঁলোকৰ মূল খাদ্যশস্য মাকৈত এক গুৰুত্বপূৰ্ণ শক্তিক চিনাক্ত কৰে। এই কথা তেওঁলোকৰ পৌৰাণিক পৰম্পৰাসমূহে স্পষ্টকৈ দেখুৱাইছে। ১৬ শতিকাৰ পপোল ৱু গ্ৰন্থ অনুসৰি মাকৈৰ গছ মায়া যমজ নায়ককেইজনৰ অন্য ৰূপ আৰু মানুহ নিজেই মাকৈৰ পৰা সৃষ্টি হৈছে। মাকৈৰৱবীজ লুকুৱাই ৰখা ঠাই – মাকৈ পৰ্বতটোৰ আৱিষ্কাৰ আৰু মুকলিকৰণৰ গাথা এতিয়াও মায়া আখ্যানসমূহৰ ভিতৰত অন্যতম জনপ্ৰিয়। ধ্ৰুপদী কালত (২০০-৯০০ খ্ৰীষ্টাব্দ) মাকৈৰ দেৱতাই এজন সংস্কৃতি নায়কৰ কোনো (সংস্কৃতি, জনগোষ্ঠী, ধৰ্ম আদিৰ ভিত্তিত গঠিত এটা গোটৰ বাবে নিৰ্দিষ্ট পৌৰাণিক নায়ক যি উদ্ভাৱন বা আৱিষ্কাৰৰ জৰিয়তে পৃথিৱীখন সলনি কৰে) দিশসমূহ প্ৰদৰ্শন কৰিছে। 

## নাৰী আৰু পুৰুষ দেৱতা
দক্ষিণ-পূব এছিয়াৰ ধানৰ দৰে, বা প্ৰাচীন গ্ৰীচ আৰু ৰোমৰ ঘেঁহুৰ দৰে মায়া মৌখিক পৰম্পৰাত মাকৈক সাধাৰণতে নাৰী হিচাপে ব্যক্তিত্ব কৰা হয় কইনা বন্দীৰ জৰিয়তে এই নাৰীগৰাকীক অধিগ্ৰহণ কৰাটো মায়াসকলৰ অন্যতম মৌলিক আখ্যান। ইয়াৰ বিপৰীতে প্ৰাক-স্পেনিছ মায়া অভিজাত শ্ৰেণীয়ে মাকৈক মূলতঃ পুৰুষ হিচাপে গণ্য কৰা যেন লাগে। ধ্ৰুপদী কালত দুটা পুৰুষ ৰূপত তেওঁক ভাগ কৰা হৈছিল: এজন পত্ৰযুক্ত মাকৈৰ দেৱতা আৰু এজন মুণ্ডন কৰা। তথাকথিত মাকৈ গছত পত্ৰযুক্ত দেৱতাৰ নিবাস। ইয়াৰ মাকৈসমূহ দেৱতাৰ মূৰৰ দৰে আকৃতিৰ। তিনিখন মায়া চিহ্নলিপিৰ গ্ৰন্থত পত্ৰযুক্ত প্ৰকাৰটোক প্ৰতিনিধিত্ব কৰা আৰু দেৱতা E বুলি লেবেল লগোৱা এক পুৰুষ মাকৈৰ দেৱতা দেখা যায়। পত্ৰযুক্ত মাকৈ দেৱতা একমাত্ৰিক গছ-গছনিৰ আত্মা হোৱাৰ বিপৰীতে মুণ্ডন কৰা মাকৈ দেৱতাৰ কাৰ্য্যসমূহ অধিক বৈচিত্ৰ্যময়। 

## তথ্য সংগ্ৰহ

শ্ৰেণী:মায়া সভ্যতা
শ্ৰেণী:লোকবিশ্বাস
পৰী হিলৈদাৰী

**পৰী হিলৈদাৰী** (; ) হৈছে এগৰাকী অসমীয়া সাহিত্যিক তথা শিক্ষাবিদ। তেওঁ গুৱাহাটীৰ সন্দিকৈ ছোৱালী মহাবিদ্যালয়ৰ ইংৰাজী বিভাগৰ অধ্যাপিকা। তেখেতে তেওঁৰ অনুবাদ গ্ৰন্থ *দাঁতি পাৰৰ মানুহ*ৰ বাবে ২০২১ চনৰ সাহিত্য অকাডেমিৰ অনুবাদ বঁটা লাভ কৰে। এই উপন্যাসখন অৰুণাচলৰ লেখিকা মামাং দাইৰ ইংৰাজী উপন্যাস "The Legends of Pensam"ৰ অসমীয়া অনুবাদ। দাঁতি পাৰৰ মানুহ উপন্যাসখন ২০১৫ চনত প্ৰকাশিত হৈছিল।

## প্ৰাৰম্ভিক জীৱন
তেখেতৰ জন্মস্থান গোলাঘাট জিলাৰ কমাৰবন্ধা। কমাৰবন্ধা উচ্চতৰ মাধ্যমিক বিদ্যালয়ৰ পৰা তেওঁ ৰাজ্যৰ ভিতৰতে চতুৰ্থ স্থান লাভ কৰি উত্তীৰ্ণ হয়। পৰৱৰ্তী শিক্ষাৰ বাবে তেওঁ কটন কলেজ আৰু দিল্লী বিশ্ববিদ্যালয়ত অধ্যয়ন কৰে। কটন কলেজৰ পৰা তেওঁ ইংৰাজী বিষয়ত প্ৰথম শ্ৰেণীৰ প্ৰথম হিচাপে স্নাতক ডিগ্ৰী লাভ কৰে। হিলৈদাৰীয়ে ড° গোৱিন্দ প্ৰসাদ শৰ্মাৰ তত্ত্বাৱধানত গৱেষণা কৰি ২০০২ চনত পি এইচ ডি ডিগ্ৰী লাভ কৰিছিল। সন্দিকৈ মহাবিদ্যালয়ত অধ্যাপনা কৰি থকা হিলৈদাৰী সম্প্ৰতি গুৱাহাটীৰ খানাপাৰাৰ বাসিন্দা। 
## সাহিত্য
সাহিত্য অকাডেমিৰ অনুবাদ বঁটাপ্ৰাপ্ত গ্ৰন্থ *দাঁতি পাৰৰ মানুহ*কে ধৰি তেওঁৰ দুখন অনুবাদ গ্ৰন্থ, তিনিখন সম্পাদিত গ্ৰন্থ আৰু লক্ষ্মীনন্দন বৰাৰ সাহিত্য কৃতিক লৈ ইংৰাজী ভাষাত এখন গ্ৰন্থ প্ৰকাশ পাইছে। ইংৰাজী ভাষাত তেওঁ অসমীয়া উপন্যাসক বিষয়বস্তু হিচাপে লৈ লিখা ১৩টা প্ৰবন্ধৰ এটা সংকলন প্ৰকাশৰ পথত। হিলৈদাৰীয়ে নিজকে সাহিত্য সমালোচকৰূপে চিনাকি দি বেছি ভাল পায়। গ্ৰন্থ অনুবাদ সম্পৰ্কে হিলৈদাৰীয়ে ‘দৈনিক অসম' বাতৰি কাকতৰ এক সাক্ষাৎকাৰত কয়— "অনুবাদ মই আনৰ আগ্ৰহত কৰিবলৈ লৈছিলোঁ। এইটো কাম কৰিও মই আনন্দ লভোঁ। এতিয়াৰপৰা বেছি গভীৰভাৱে অনুবাদত জড়িত হ'ম।" 
**প্ৰকাশিত গ্ৰন্থ সম্ভাৰ**
* Lakshmi Nandan Bora : Modern Assamese Writer (2020)
* Female Author-ity : Women's Shrth Story Writing in Assamese (2021)
* Assamese Women : The Pathbreakers' (2011)
* Govinda Prasad Sarma : Person, Personality and Writings (2014)
* পাঠ প্ৰতিপাঠ নিৰ্মাণ বিনিৰ্মাণ (২০২২)
**অনূদিত গ্ৰন্থ**
* তৰুণ গগৈ ঃ এজন স্পষ্ট ৰাজনীতিকৰ নেপথ্য কাহিনী (২০১২)
* মামঙ দাইৰ উপন্যাস The Legends of Pensam -ৰ অসমীয়া অনুবাদ ‘দাঁতিপাৰৰ মানুহ’ (২০১৫)

## তথ্যসূত্ৰ

শ্ৰেণী:সাহিত্য অকাডেমি অনুবাদ বঁটা বিজয়ী
শ্ৰেণী:অসমীয়া সাহিত্যিক
ৰিতেশ আগৰৱাল

**ৰিতেশ আগৰৱাল** এগৰাকী ভাৰতীয় বিলিয়নাৰ উদ্যোগী ব্যক্তি। তেওঁ অয়' ৰুমছৰ প্ৰতিষ্ঠাপক আৰু মুখ্য কাৰ্য্যবাহী বিষয়া।

## প্ৰাৰম্ভিক জীৱন
উৰিষ্যাৰ বিছাম কটকত এটা মাৰোৱাৰী সম্প্ৰদায়ৰ পৰিয়ালত ৰিতেশ আগৰৱালৰ জন্ম হৈছিল। তেওঁ তিতিলাগড়ত ডাঙৰ-দীঘল হৈছিল। ৰিতেশৰ পৰিয়ালটোৱে দক্ষিণ উৰিষ্যাৰ ৰায়াগড়া নামৰ চহৰখনত এখন সৰু দোকান চলাইছিল। তেওঁ ৰায়াগড়াৰ ছেক্ৰেড হাৰ্ট স্কুলৰ পৰা স্কুলীয়া শিক্ষা সম্পূৰ্ণ কৰিছিল। ১৩ বছৰ বয়সত তেওঁ চিম কাৰ্ড বিক্ৰী কৰিবলৈ আৰম্ভ কৰে। ছেইণ্ট জনছ্ ছিনিয়ৰ ছেকেণ্ডাৰী স্কুলৰ পৰা উত্তীৰ্ণ হোৱাৰ পিছত ৰিতেশে কলেজীয়া শিক্ষা লাভ কৰিবলৈ ২০১১ চনত দিল্লীলৈ যায়। কিন্তু তেওঁ শিক্ষা আধাতে এৰি দিয়ে, আৰু ২০১৩ চনত থিয়েল ফেল'শ্বিপৰ (পিটাৰ থিয়েলে আৰম্ভ কৰা) বাবে নিৰ্বাচিত হয়।

## কেৰিয়াৰ
আগৰৱালে কমখৰচী হোটেল আৰক্ষণৰ ব্যৱস্থা কৰিবলৈ "অৰেভেল ষ্টেইজ" নামৰ এটা মিতব্যয়ী বাসস্থান পৰ্টেল আৰম্ভ কৰিছিল। ২০১২ চনৰ ছেপ্টেম্বৰ মাহত ভেঞ্চৰ নাৰ্চাৰীয়ে ইয়াক 'এক্সিলাৰেটৰ প্ৰগ্ৰেম'ত অন্তৰ্ভুক্ত কৰে, আৰু পিছলৈ ২০১৩ চনৰ *থিয়েল ফেল'শ্বিপ প্ৰগ্ৰেম*ৰ অন্যতম বিজয়ী হিচাপে ই এক লাখ ডলাৰৰ অনুদান লাভ কৰে। ২০১৩ চনৰ মে' মাহত কোম্পানীটো অয়' ৰুমছ্ (OYO Rooms) হিচাপে আৰম্ভ কৰা হয়।

২০১৮ চনৰ ছেপ্টেম্বৰ মাহলৈকে কোম্পানীটোৱে ১ বিলিয়ন ডলাৰ সংগ্ৰহ কৰে। ২০১৯ চনৰ জুলাই মাহত আগৰৱালে কোম্পানীটোৰ ২ বিলিয়ন ডলাৰৰ শ্বেয়াৰ ক্ৰয় কৰাৰ খবৰ ওলাইছিল, যাৰ ফলত তেওঁৰ অংশীদাৰিত্ব তিনিগুণ বৃদ্ধি পাইছিল। 

"হুৰুণ ৰিচ্ছ্ লিষ্ট ২০২০" অনুসৰি ২০২০ চনত তেওঁৰ সম্পত্তিৰ পৰিমাণ প্ৰায় ১.১ বিলিয়ন ডলাৰ (₹৭২৫৩ কোটি) বুলি অনুমান কৰা হৈছিল। ২০২০ চনৰ ফেব্ৰুৱাৰী মাহলৈকে তেওঁ কাইলী জেনাৰৰ পিছতে বিশ্বৰ দ্বিতীয় কনিষ্ঠ স্ব-নিৰ্মিত বিলিয়নাৰ।

ফ'ৰ্বছে প্ৰকাশ কৰা এছিয়া মহাদেশৰ ৩০ৰ অনূৰ্ধ্বৰ ৩০ গৰাকী ব্যক্তিৰ তালিকাত তেওঁৰ নামো সন্নিৱিষ্ট হৈছে।

## বিতৰ্ক
### অয়’ৰ সহ-প্ৰতিষ্ঠাপকৰ দ্বাৰা প্ৰতাৰণা কৰাৰ অভিযোগ
আগৰৱালে কোম্পানীটোৰ প্ৰাৰম্ভিক সময়ছোৱাত অয়'ৰ সহ-প্ৰতিষ্ঠাপক মনীষ সিনহাক প্ৰতাৰণা কৰাৰ অভিযোগ উত্থাপন হৈছে।

### আমেৰিকাত জৰিমনা
আগৰৱালে তেওঁৰ কোম্পানী অয়'ৰ জৰিয়তে আমেৰিকাৰ হোটেলৰ মালিকসকলৰ সৈতে চুক্তি স্বাক্ষৰ কৰিছিল, য’ত মালিকসকলৰ অট্টালিকাসমূহক ক্ষতিপূৰণ আৰু নিশ্চিত ৰাজহ প্ৰদানৰ বিনিময়ত অয়’ৰ নামেৰে নামাকৰণ কৰা হ’ব। কিন্তু অয়'ই কেলিফ'ৰ্ণিয়া ৰাজ্যত কৰ্তৃত্বশীল ব্যৱসায় চলাবলৈ অনুমোদন নোপোৱাৰ কথাটো জনা নাছিল, যাৰ বাবে ২০১৯ চনৰ মাৰ্চ মাহত কেলিফৰ্ণিয়াৰ নিয়ন্ত্ৰকসকলে অয়'ক ২ লাখ ডলাৰ জৰিমনা বিহে। ৱাশ্বিংটনৰ নিয়ন্ত্ৰকসকলেও তাত সঠিক পঞ্জীয়ন নকৰাকৈ বহুতো হোটেলৰ মালিক আৰু পৰিচালকক অয়'ই তেওঁলোকৰ সেৱা আগবঢ়াবলৈ আমন্ত্ৰণ জনোৱা বুলি জানিবলৈ পোৱাত কোম্পানীটোক ৱাশ্বিংটনত তেওঁলোকৰ ব্যৱসায় বন্ধ কৰাৰ নিৰ্দেশ দিছিল।

### প্ৰৱঞ্চনাৰ অভিযোগ
২০২০ চনৰ ছেপ্টেম্বৰ মাহত ডেৰা বাছিত চণ্ডীগড়ৰ এজন ব্যৱসায়ীয়ে আগৰৱালৰ বিৰুদ্ধে IPC 420 (প্ৰৱঞ্চনা) 120 B (অপৰাধৰ চক্ৰান্ত)ৰ অধীনত জালিয়াতি আৰু ষড়যন্ত্ৰৰ গোচৰ তৰিছিল।

ভাৰতৰ ১০ হাজাৰ হোটেল মালিকৰ পৰা অয়'ই নেতিবাচক প্ৰতিক্ৰিয়াৰ সন্মুখীন হ’বলগীয়া হৈছিল। তেওঁলোকৰ মতে, হোটেলসমূহে অয়’ত যোগদান কৰাৰ সময়ত দিবলগীয়া অপ্ৰকাশ্য মাচুলৰ জৰিয়তে অয়’ই ৰাজহৰ আধা বা ততোধিক ধন সংগ্ৰহ কৰে। 

২০১৯ চনৰ অক্টোবৰ মাহত প্ৰকাশিত এক প্ৰতিবেদন অনুসৰি আগৰৱালৰ বিৰুদ্ধে জালিয়াতিৰ অভিযোগ কৰি কৰ্ণাটকৰ বেংগালুৰু, মহীশূৰ, আৰু অন্যান্য চহৰত হোটেল পৰিচালকসকলে আৰক্ষীৰ গোচৰ তৰিছিল। অৱশ্যে বেংগালুৰুত তৰা এটা গোচৰত স্থগিতাদেশৰ বাবে আগৰৱালে সফলতাৰে আবেদন জনায়।

## তথ্যসূত্ৰ

## বাহ্যিক সংযোগ
*

শ্ৰেণী:ভাৰতীয় উদ্যোগী
শ্ৰেণী:ওড়িশাৰ ব্যক্তি
শ্ৰেণী:জীৱিত ব্যক্তি
পদুম ৰেচম

**পদুম ৰেচম** বা **পদ্ম সূতা** () হৈছে সূক্ষ্ম পদুমৰ কাণ্ডৰ আঁহ ব্যৱহাৰ কৰি উৎপাদিত এক প্ৰকাৰৰ সূতা আৰু ইয়াৰে উৎপাদিত বস্ত্ৰ। এই কাপোৰৰ উৎপত্তি প্ৰথমে ম্যানমাৰ (বাৰ্মা)ত হৈছিল, আৰু বৰ্তমান ভিয়েটনামৰ সৰু সৰু কুটিৰ উদ্যোগসমূহো ইয়াৰ উৎপাদন আৰু বয়নৰ সৈতে জড়িত হৈ পৰিছে। পদুমৰ আঁহ বোৱাৰ জটিলতা আৰু শ্ৰমসাধ্য প্ৰকৃতিৰ বাবে পদুম ৰেচমক পৃথিৱীৰ অন্যতম দামী কাপোৰ বুলি গণ্য কৰা হয়। 

বাৰ্মিজ পদুম ৰেচমত *পডনমা ক্যা* (ပဒုမ္မာကြာ) নামৰ এক নিৰ্দিষ্ট জাতৰ পদ্মৰ আঁহ ব্যৱহাৰ কৰা হয়, এই প্ৰজাতিৰ পদুম গছত আকাৰত ডাঙৰ আৰু সুগন্ধি গোলাপী ৰঙৰ ফুল ফুলে। পদুমৰ কাণ্ডৰ উৎস হৈছে শ্বান ৰাজ্যৰ ইনলে হ্ৰদ আৰু সমগ্ৰ ম্যানমাৰ তথা মাণ্ডালে অঞ্চল (চিণ্টকাইং টাউনশ্বিপৰ ছুনিয়ে হ্ৰদ)কে ধৰি; বাগো অঞ্চল (থেগন টাউনশ্বিপৰ ইনমা হ্ৰদ); মেগৱে অঞ্চল (চেলিন টাউনশ্বিপৰ ৱেথে আৰু চেলিন প্ৰাকৃতিক হ্ৰদ); সাগাইং অঞ্চল (তাজে টাউনশ্বিপৰ কাণ্ডাউংগি হ্ৰদ)।

ভাৰতত মণিপুৰৰ বিষ্ণুপুৰ জিলাত অৱস্থিত থাংগা টংব্ৰাম গাঁৱৰ বিজিয়াশান্তি টংব্ৰামে লকটক হ্ৰদৰ পৰা সংগ্ৰহ কৰা পদুমৰ কাণ্ডৰ পৰা আঁহ তৈয়াৰ কৰে, তাৰ পিছত তেওঁ এই সূতা কাটি স্কাৰ্ফ, ষ্টোল, নেকটাই আৰু অন্যান্য সাজ-পোছাক তৈয়াৰ কৰে।

## ইতিহাস

ম্যানমাৰৰ শ্বান ৰাজ্যৰ ইনলে হ্ৰদৰ পদুমৰ পৰাই পদুম ৰেচমৰ উৎপত্তি হৈছিল। ১৯০০ চনৰ আৰম্ভণিতে কিয়াংখান গাঁৱত ছা উ নামৰ এগৰাকী জনগোষ্ঠীয় ইন্থা মহিলাই পদুম ৰেচম আৱিষ্কাৰ কৰিছিল। তেওঁ প্ৰথমে স্থানীয় মঠৰ বাবে প্ৰসাদ হিচাপে পলাশ আঁহ ব্যৱহাৰ কৰি বৌদ্ধ মঠৰ বাবে কাপোৰ বৈছিল, যাক *ক্যা থিংগান* (ကြာသင်္ကန်း) বুলি কোৱা হয় আৰু *ফাউং টাউ ঊ পেগোডা*ত থকা প্ৰধান বুদ্ধৰ প্ৰতিমূৰ্তিৰ দৰেই মঠৰ পোছাক আগবঢ়াইছিল। ম্যানমাৰত চোলা বোৱা পৰম্পৰাৰ ইতিহাস বহু পুৰণি; *তাজাউংডাইং* উৎসৱৰ সময়ত বাৰ্মিজৰ প্ৰধান পেগোডাবোৰত *ৰব-বয়ন* প্ৰতিযোগিতা অনুষ্ঠিত কৰা হয়। 
তেওঁৰ মৃত্যুৰ পিছত এই বয়ন প্ৰথা বিলুপ্ত হয়, আৰু পৰৱৰ্তী সময়ত তেওঁৰ আত্মীয় টুন য়ে আৰু অ'ন কিই ইয়াক পুনৰুজ্জীৱিত কৰে, যিয়ে বয়ন প্ৰথাক আধুনিক আৰু পদ্ধতিগত কৰাৰ বাবে এটা সমবায় আৰম্ভ কৰে।

২০০৩ চনত আৱেন ডেলাভালৰ নেতৃত্বত সামাটোয়া টেক্সটাইলে কম্বোডিয়াৰ ছিম ৰিপত বাটামবাং হ্ৰদত নেলুম্বো নুচিফেৰা পদুমৰ উৎপাদন কৰি সূতা তৈয়াৰ কৰি সকলোবোৰ পৰম্পৰাগত পদ্ধতি অনুসৰি কাপোৰ বোৱাই এই প্ৰথাক পুনৰুজ্জীৱিত কৰে।
২০১৭ চনত হানয়ৰ ওচৰৰ এজন শিপিনী ফান থি থুয়ানে ভিয়েটনামত এই বয়ন প্ৰথা প্ৰৱৰ্তন কৰে।

## ব্যৱহাৰ

বুদ্ধৰ প্ৰতিমূৰ্তি বা বৌদ্ধ সন্ন্যাসীসকলক প্ৰসাদ হিচাপে মঠৰ চোলা বোৱাত প্ৰথমে পদুম ৰেচম ব্যৱহাৰ কৰা হৈছিল যদিও বৰ্তমান ইয়াক স্কাৰ্ফ আৰু টুপীকে ধৰি বিভিন্ন ধৰণৰ কাপোৰৰ বাবেও ব্যৱহাৰ কৰা হয়। *ল'ৰ' পিয়ানাই* নামৰ এটা বিলাসী কাপোৰ কোম্পানীয়ে ২০১০ চনৰ পৰা বাৰ্মিজ পদুম ৰেচম আমদানি কৰি জেকেট আৰু অন্যান্য কাপোৰৰ সামগ্ৰী উৎপাদন কৰি আহিছে।

## তথ্যসূত্ৰ

শ্ৰেণী:ৰেচম শিল্প
শাৰদী শইকীয়া

**শাৰদী শইকীয়া** () অসমৰ এগৰাকী ভাৰতীয় শাস্ত্ৰীয় নৃত্যশিল্পী, নৃত্যৰ শিক্ষাগুৰু আৰু চেতাৰ বাদক। সত্ৰীয়া নৃত্যৰ বাবে তেওঁক বিশেষভাৱে জনা যায়। ৰসেশ্বৰ শইকীয়া বৰবায়নৰ কাষত সত্ৰীয়া নৃত্যৰ আদিপাঠ গ্ৰহণ কৰা শইকীয়াই ২০১৫ চনত সংগীত নাটক একাডেমী বঁটা লাভ কৰে। ২০২২ চনত অসম চৰকাৰৰ সাংস্কৃতিক পৰিক্ৰমা বিভাগে নৃত্যশিল্পীগৰাকীক বিষ্ণু ৰাভা বঁটাৰে সন্মানিত কৰে।

## প্ৰাৰম্ভিক জীৱন
শইকীয়াই গুৱাহাটীৰ কটন মহাবিদ্যালয়ৰ পৰা প্ৰাণীবিজ্ঞান বিষয়ত স্নাতকোত্তৰ উপাধি লাভ কৰে। ইয়াৰ পিছতেই তেওঁ যোৰহাটৰ বাহনা মহাবিদ্যালয়ত যোগদান কৰি আঠ বছৰ শিক্ষাদান কৰে। 
## নৃত্যৰ শিক্ষা আৰু কেৰিয়াৰ
৫ বছৰ বয়সৰপৰাই শইকীয়াই নৃত্যৰ আনুষ্ঠানিক শিক্ষা গ্ৰহণ কৰিছিল। তেওঁ প্ৰথমাৱস্থাত ৰথীন সিঙৰ ওচৰত মণিপুৰী নৃত্যৰ শিক্ষা লয়। পৰৱৰ্তী সময়ত তেওঁ কথক নৃত্য আৰু সত্ৰীয়া নৃত্য শিকিবলৈ লয়। কমলাবাৰী সত্ৰৰ ৰসেশ্বৰ শইকীয়া বৰবায়ন আছিল শইকীয়াৰ পিতৃৰ বন্ধু। তেওঁ শইকীয়াৰ মাতৃক কয় যে তেওঁ শইকীয়াক সত্ৰীয়া নৃত্যৰ শিক্ষা প্ৰদান কৰিব। স্কুলীয়া শিক্ষা সাং কৰাৰ পিছত ১৬ বছৰ বয়সত শইকীয়াৰ পিতৃয়ে তেওঁক ৰসেশ্বৰ শইকীয়া বৰবায়নৰ ওচৰত সত্ৰীয়া নৃত্য শিকিবলৈ গুৱাহাটীলৈ লৈ আনে। শইকীয়াই সত্ৰীয়া নৃত্য জটিল বুলি অনুভৱ কৰে আৰু লক্ষ্য কৰে যে সেই সময়ত ইয়াক খুব কমসংখ্যক লোকেহে শিকি আছিল। এই নৃত্য ভালদৰে আয়ত্ত কৰিবলৈ নৌপাওঁতেই বৰবায়নে তেওঁক মঞ্চত নৃত্য প্ৰদৰ্শন কৰিবলৈ দিয়ে। তেওঁ শইকীয়াই সত্ৰীয়া নৃত্যক জনপ্ৰিয় কৰি তোলাৰ লগতে কথক আৰু মণিপুৰী নৃত্যৰ অনুশীলন এৰি সত্ৰীয়াত মনোনিৱেশ কৰাটো বিচাৰিছিল। শইকীয়াৰ পিতৃ-মাতৃয়েও তেওঁ সত্ৰীয়া নৃত্যৰ প্ৰচাৰৰ বাবে প্ৰতিজ্ঞাৱদ্ধ হোৱাটো কামনা কৰিছিল। 

২০০৩ চনত শইকীয়াই গুৱাহাটীত 'ৰঙ্গায়ন' নামৰ নৃত্য, অভিনয় আৰু সংগীতৰ শিক্ষানুষ্ঠান মুকলি কৰে।

## চেতাৰ
নৃত্য পটিয়সী হোৱাৰ উপৰিও শাৰদী শইকীয়া এগৰাকী চেতাৰ বাদক। তেওঁ এইচ বি দত্ত, লিপিকা বেনাৰ্জী আৰু নন্দ বেনাৰ্জীৰ তত্ত্বাৱধানত চেতাৰৰ শিক্ষা গ্ৰহণ কৰিছিল।
## চাকৰি জীৱন
শইকীয়াই কাহিলীপাৰাৰ উচ্চতৰ শিক্ষা সঞ্চালকৰ ডেপুটী ডাইৰেক্টৰ হিচাপে কাৰ্যনিৰ্বাহ কৰিছিল। ইয়াত শিক্ষাদানৰ লগতে তেওঁ সত্ৰীয়া নৃত্যৰ ইতিহাস আৰু ক্ৰমবিকাশৰ বিষয়ে গৱেষণাও কৰে।
## ব্যক্তিগত জীৱন
শাৰদী শইকীয়া গুৱাহাটী চিকিৎসা মহাবিদ্যালয়ৰ অধ্যাপক ধ্ৰুৱ জ্যোতি বৰাৰ সৈতে বিবাহপাশত আৱদ্ধ হয়।
## বঁটা আৰু সন্মান
*সংগীত নাটক একাডেমী বঁটা (২০১৫)
*বিষ্ণু ৰাভা বঁটা (২০২২)
*দেৱদাসী ৰাষ্ট্ৰীয় বঁটা

## তথ্য সংগ্ৰহ

শ্ৰেণী:অসমীয়া নৃত্যশিল্পী
শ্ৰেণী:সংগীত নাটক একাডেমী বঁটা বিজয়ী
শ্ৰেণী:জীৱিত ব্যক্তি
ইলা বৰগোহাঁই

**ইলা বৰগোহাঁই** () অসমৰ এগৰাকী সাহিত্যিক আৰু শিক্ষাবিদ। ২০২২ চনত অসম চৰকাৰৰ সাংস্কৃতিক পৰিক্ৰমা বিভাগে সাহিত্যিকগৰাকীক ২০২১ চনৰ অমল প্ৰভা দাস বঁটাৰে সন্মানিত কৰে। *পিজৌ গাভৰু* (২০০১), *ৰমণী গাভৰু* (২০০২), *কুৰঙ্গনয়নী* (২০০৭), *কীৰ্ত্তিচন্দ্ৰ* (২০১৪)  *হে মহানগৰ হে মহাসাগৰ* (২০২০), *সাতোখন সুৰীয়া নৈ* (২০২০) আদি তেওঁৰ প্ৰকাশিত গ্ৰন্থ।

## তথ্য সংগ্ৰহ

শ্ৰেণী:অসমীয়া সাহিত্যিক
শ্ৰেণী:জীৱিত ব্যক্তি
আন্তঃৰাষ্ট্ৰীয় গ্ৰহাণু দিৱস

**গ্ৰহাণু দিৱস** বা **আন্তঃৰাষ্ট্ৰীয় গ্ৰহাণু দিৱস** হৈছে এক বাৰ্ষিক বিশ্বব্যাপী অনুষ্ঠিত দিৱস। ১৯০৮ চনত টুংগুস্কা অনুষ্ঠানৰ বৰ্ষপূৰ্তিৰ দিনা প্ৰথম বাৰলৈ এটা গ্ৰহাণুৱে চাইবেৰিয়াৰ প্ৰায় ২,১৫০ বৰ্গ কিলোমিটাৰ (৮৩০ বৰ্গ মাইল) বনাঞ্চল সমতল কৰি পেলাইছিল।ৰাষ্ট্ৰসংঘই নিজৰ প্ৰস্তাৱত প্ৰতি বছৰে ৩০ জুনত ইয়াক বিশ্বজুৰি পালন কৰা হ'ব বুলি ঘোষণা কৰিছে। গ্ৰহাণু দিৱসৰ লক্ষ্য হৈছে গ্ৰহাণু সম্পৰ্কে আৰু পৃথিৱী, ইয়াৰ পৰিয়াল, সম্প্ৰদায়, আৰু ভৱিষ্যত প্ৰজন্মক কোনো গ্ৰহাণু সম্পৰ্কীয় বিপৰ্যয়ৰ পৰা ৰক্ষা কৰিবলৈ কি কৰিব পাৰি সেই সম্পৰ্কে সজাগতা সৃষ্টি কৰা। উদাহৰণস্বৰূপে, ২০১৪ চনৰ ২৩ এপ্ৰিলত আৱিষ্কাৰ কৰা 2014 HQ124য়ে সেই বছৰতে পৃথিৱীৰ পৰা ১,২৫০,০০০ কিলোমিটাৰ অতিক্ৰম কৰিছিল, আৱিষ্কাৰৰ মাত্ৰ ৪৬ দিনৰ পিছত ৮ জুনত, আৰু ২০১৫ চনৰ 2015 TB145, আৱিষ্কাৰৰ মাত্ৰ ২১ দিনৰ পিছত ৪ লাখ ৯০ হাজাৰ কিলোমিটাৰত পাৰ হৈ গৈছিল। 

## গ্ৰহাণু দিৱসৰ ঘোষণা
গ্ৰহাণু দিৱসৰ কৰ্মগোটে "১০০এক্স ঘোষণা" নামেৰে জনাজাত এক ঘোষণাপত্ৰ তৈয়াৰ কৰিছিল, যিয়ে পৃথিৱীক গ্ৰহাণুৰ পৰা ৰক্ষা কৰাৰ ধাৰণাটোক সমৰ্থন কৰা সকলো বিজ্ঞানী আৰু প্ৰযুক্তিবিদক আকৰ্ষণ কৰে। বৰ্তমানলৈ ১০০এক্স ঘোষণাপত্ৰত ২২,০০০ তকৈ অধিক ব্যক্তিগত নাগৰিকে স্বাক্ষৰ কৰিছে( স্বাক্ষৰৰ হেতু বিশেষজ্ঞ হ'ব লাগিব বুলি কথা নাথাকে)।

ব্ৰায়ান মেই মন্তব্য কৰে যে, “যিমানেই আমি গ্ৰহাণুৰ প্ৰভাৱৰ বিষয়ে জানিব পাৰিম, সিমানেই স্পষ্ট হৈ পৰিব যে মানৱ জাতিয়ে প্ৰকৃততে ধাৰলৈ লোৱা সময়ৰ ওপৰতহে জীৱন নিৰ্বাহ কৰি আহিছে।” 

গ্ৰহাণু দিৱস আৰু ১০০X ৰ ঘোষণা জনসাধাৰণৰ বাবে পৃথিৱীৰ দুৰ্বলতাৰ সজাগতা আৰু গ্ৰহাণুৱে পৃথিৱীত সকলো সময়তে আঘাত কৰা বুলি উপলব্ধি কৰাত অৰিহণা যোগোৱাৰ উপায়। গ্ৰহাণু দিৱস হৈছে জনসাধাৰণৰ সমৰ্থন আহৰণৰ বাহক যাতে গ্ৰহাণুৱে কেতিয়া আক্ৰমণ কৰিব পাৰে আৰু আমি কেনেকৈ নিজকে সুৰক্ষিত কৰিব পাৰো সেই বিষয়ে আমাৰ জ্ঞান বৃদ্ধি কৰিব পাৰি। এই সজাগতাৰ
মূল তিনিটা লক্ষ্য হ’ল-

*চৰকাৰ আৰু ব্যক্তিগত আৰু দানশীল সংস্থাৰ জৰিয়তে মানৱ জনসংখ্যাৰ প্ৰতি ভাবুকি কঢ়িয়াই অনা পৃথিৱীৰ ওচৰৰ গ্ৰহাণু ধৰা পেলাবলৈ আৰু অনুসৰণ কৰিবলৈ উপলব্ধ প্ৰযুক্তি ব্যৱহাৰ কৰা। 
*পৃথিৱীৰ ওচৰৰ গ্ৰহাণু আৱিষ্কাৰ আৰু অনুসৰণৰ দ্ৰুত এশগুণ ত্বৰান্বিত হৈ অহা দহ বছৰৰ ভিতৰত প্ৰতি বছৰে এক লাখলৈ বৃদ্ধি। 
*গ্ৰহাণু দিৱসৰ বিশ্বব্যাপী গ্ৰহণ, গ্ৰহাণুৰ বিপদৰ বিষয়ে সজাগতা বৃদ্ধি কৰা আৰু প্ৰভাৱ প্ৰতিৰোধৰ বাবে আমাৰ প্ৰচেষ্টা, ৩০ জুনত – ৰাষ্ট্ৰসংঘৰ স্বীকৃতিৰ সৈতে, এই কাৰ্য্যৰ বিষয়টো লাভ কৰা হৈছে।

## তথ্যসূত্ৰ

শ্ৰেণী:দিৱসসমূহ
ৰবীন বৰুৱা

**ৰবীন বৰুৱা** (, ১৫ জুন ১৯৫০ – ২১ জুন ২০২২) অসমৰ এগৰাকী কাৰ্টুনিষ্ট আৰু চিত্ৰশিল্পী। তেওঁ প্ৰায় ৩৩ বছৰ জুৰি মৌচাক আৰু প্ৰান্তিক আলোচনীৰ পাতত ব্যাখ্যা চিত্ৰ অংকন কৰিছিল।
## সংক্ষিপ্ত জীৱনী
যোৰহাট জিলাৰ চাৰিগাঁৱত ১৯৫৭ চনত ৰবীন বৰুৱাৰ জন্ম হৈছিল। যোৰহাট বাহনা বালক বিদ্যালয়ৰ পৰা হাইস্কুল শিক্ষান্ত পৰীক্ষাত উৰ্ত্তীণ হৈ তেওঁ চিত্ৰকলাৰ প্ৰতি থকা অসীম আগ্ৰহৰ বাবে অসম চাৰুকলা মহাবিদ্যালয়ত ছবিৰ প্ৰশিক্ষণ লয়। পৰৱৰ্তী সময়ত তেওঁ শিশু সাহিত্যিক শান্তনু তামূলী সম্পাদিত শিশু আলোচনী মৌচাক আৰু ড° ভবেন্দ্ৰ নাথ শইকীয়া সম্পাদিত সঁফুৰাত চিত্ৰশিল্পী ৰূপে যোগদান কৰে। এইখিনি সময়তে ড° ভবেন্দ্ৰ নাথ শইকীয়াৰ সান্নিধ্যলৈ আহে আৰু প্ৰান্তিক আলোচনীত তেত্ৰিছ বছৰ কাম কৰে। বৰুৱা যোৰহাট ফাইন আৰ্ট চ'ছাইটিৰ প্ৰতিষ্ঠাপক সদস্য আছিল। নেচনেল বুক ট্ৰাষ্ট অৱ ইণ্ডিয়াই, দিল্লী আৰু গুৱাহাটীত আয়োজন কৰা কেইবাখনো কৰ্মশালাত অংশগ্ৰহণ কৰি তেওঁ বহুকেইখন শিশু গ্ৰন্থৰ ব্যাখ্যাচিত্ৰ আৰু বেটুপাত অংকন কৰিছিল। তেওঁ অসম চৰকাৰৰ শিল্পী পেঞ্চন লাভ কৰিছিল। ২০২২ চনৰ ২১ জুন তাৰিখে, গুৱাহাটীৰ ডাউন টাউন চিকিৎসালয়ত বৰুৱাই মৃত্যুবৰণ কৰে।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:কাৰ্টুনিষ্ট
শ্ৰেণী:অসমৰ চিত্ৰশিল্পী
অয়' ৰুমছ্

**অয়' ৰুমছ্** (**OYO** নামেৰে বিশেষ শৈলীত অংকিত, যি **অয়' হোটেলছ্ & হোমছ্** নামেৰেও জনাজাত) হৈছে চুক্তিৰ বাবদ ভাৰাত লোৱা আৰু কৰ্তৃত্ব চলোৱা হোটেল, ঘৰ আৰু বাসস্থানৰ এটা ভাৰতীয় বহুজাতিক আতিথ্য শৃংখল কোম্পানী। ২০১২ চনত ৰিতেশ আগৰৱালে প্ৰতিষ্ঠা কৰা অয়' প্ৰথম অৱস্থাত মূলতঃ কমখৰছী হোটেলেৰে গঠিত হৈছিল। ২০২০ চনৰ জানুৱাৰী মাহলৈকে অয়'ৰ অধীনত ভাৰত, মালয়েছিয়া, ইউ এ ই, নেপাল, চীন, ব্ৰাজিল, মেক্সিকো, ব্ৰিটেইন, ফিলিপাইনছ, জাপান, চৌদি আৰব, শ্ৰীলংকা, ইণ্ডোনেছিয়া, ভিয়েটনাম, আৰু আমেৰিকা যুক্তৰাষ্ট্ৰকে ধৰি বিশ্বৰ ৮০ খন দেশৰ ৮০০ খন চহৰত ৪৩,০০০ তকৈ অধিক সম্পত্তি আৰু ১০ লাখ কোঠা আছে।

কোম্পানীটোৰ বিনিয়োগকাৰীসকলৰ ভিতৰত আছে- চফ্টবেংক গ্ৰুপ, দিদি চুক্সিং, গ্ৰীণ’কছ কেপিটেল, ছিকোয়া ইণ্ডিয়া, লাইটস্পীড ইণ্ডিয়া, হিৰো এণ্টাৰপ্ৰাইজ, এয়াৰবিএনবি আৰু চাইনা লজিং গ্ৰুপ।

## ইতিহাস
২০১২ চনত ৰিতেশ আগৰৱালে কমখৰছী বাসস্থানৰ তালিকাভুক্তকৰণ আৰু আৰক্ষণ কৰিব পৰাকৈ 'অৰাভেল ষ্টেইজ্' আৰম্ভ কৰিছিল। ২০১৩ চনত তেওঁ প্ৰতিষ্ঠানটোৰ নাম সলনি কৰি অয়' (OYO) ৰাখিছিল। অয়'ই ভিন ভিন চহৰত একেধৰণৰ আতিথ্য অভিজ্ঞতা প্ৰদান কৰিবলৈ হোটেলসমূহৰ সৈতে অংশীদাৰিত্ব কৰে। অৰাভেল ষ্টেইজ্ আৰম্ভ কৰাৰ কিছু দিন পিছতে আগৰৱালে পেইপলৰ সহ-প্ৰতিষ্ঠাপক পিটাৰ থিয়লৰ পৰা পোৱা দুবছৰীয়া কাৰ্যসূচীৰ থিয়েল ফেল'শ্বিপৰ অংশ হিচাপে এক লাখ ডলাৰৰ অনুদান লাভ কৰে।

২০১৯ চনত অয়'ৰ অধীনত বিশ্বজুৰি ১৭,০০০ তকৈ অধিক কৰ্মচাৰী নিয়োজিত আছিল। ইয়াৰে প্ৰায় ৮০০০ কৰ্মচাৰী ভাৰত আৰু দক্ষিণ এছিয়াত কৰ্মৰত হৈ আছে। অয়' হোটেলছ্ & হোমছ্ (OYO Hotels & Homes) হৈছে এটা পূৰ্ণাংগ হোটেল শৃংখল, যিয়ে সম্পত্তি ভাৰাত লয় আৰু কৰ্তৃত্বৰে পৰিচালনা কৰে। কোম্পানীটোৱে কেপেক্সত বিনিয়োগ কৰে, কাৰ্য্যকলাপ আৰু গ্ৰাহকৰ অভিজ্ঞতা চোৱাচিতা কৰিবলৈ মহাপ্ৰবন্ধক নিয়োগ কৰে, আৰু কেৱল ভাৰত আৰু দক্ষিণ এছিয়াত প্ৰায় এক নিযুত চাকৰিৰ সুযোগ সৃষ্টি কৰিছে। ২০১৯ চনত সমগ্ৰ ভাৰততে আতিথ্যক্ষেত্ৰত কাম কৰিবলৈ আগ্ৰহী লোকসকলৰ বাবে অয়’ই ২৬টা প্ৰশিক্ষণ প্ৰতিষ্ঠান স্থাপন কৰে।

২০১৯ চনৰ এপ্ৰিল মাহত কোম্পানীটোৱে OPEN কাৰ্যসূচী আৰম্ভ কৰাৰ কথা ঘোষণা কৰে, যিটো ইয়াৰ অংশীদাৰ হোটেলসমূহৰ বাবে তেওঁলোকৰ ব্যৱসায়িক লক্ষ্যত উপনীত হোৱাত সহায়ক হ'ব পৰা এক পদক্ষেপ। ইয়াৰ উপৰিও কোম্পানীটোক সকলো ব্যৱসায় আৰু গ্ৰাহকৰ সূচকত সম্পূৰ্ণ দৃশ্যমানতা প্ৰদান কৰিবলৈ হোটেল অংশীদাৰসকলৰ বাবে এটা উন্নীতকৃত Co-OYO এপ প্ৰৱৰ্তন কৰে।

২০২১ চনৰ জুন মাহত অয়ো ৰুমছে যাত্ৰা, এয়াৰবিএনবি, আৰু ইজমাইট্ৰিপৰ সৈতে সহযোগিতা কৰি ভাৰতৰ পৰ্যটন খণ্ডৰ বাবে *কনফেডাৰেচন অৱ হস্পিটেলিটি, টেকন'লজি এণ্ড টুৰিজিম ইণ্ডাষ্ট্ৰী* (CHATT) নামৰ উদ্যোগ সংস্থাটো গঠন কৰে।

২০২১ চনৰ অক্টোবৰ মাহত অয়’ই পেৰালিম্পিয়ান দীপা মালিকক কোম্পানীটোৰ পৰিচালনা সমিতিৰ স্বতন্ত্ৰ পৰিচালক হিচাপে নিযুক্তি দিয়ে। ২০২১ চনৰ ডিচেম্বৰ মাহত অয়’ই এছবিআইৰ প্ৰাক্তন অধ্যক্ষ ৰজনীশ কুমাৰক ইয়াৰ কৌশলগত গোটৰ উপদেষ্টাৰ দায়িত্ব অৰ্পণ কৰে।

## সমালোচনা
২০১৯ চনত অয়'ই এক ডিজিটেল পঞ্জীয়ন ব্যৱস্থা ৰূপায়ণ কৰাৰ পৰিকল্পনা কৰিছিল, যিয়ে চৰকাৰৰ সৈতে গ্ৰাহকৰ তথ্য বাস্তৱ সময়ত ভাগ-বতৰা কৰিব পাৰিব। ইয়াক গোপনীয়তাৰ প্ৰতি ভাবুকি বুলি কোৱা হৈছিল।

অয়'ই লুণ্ঠনমূলক মূল্য নিৰ্ধাৰণ কৰা আৰু নিজৰেই চুক্তি মানি নচলাৰ লগতে হোটেলসমূহক একপক্ষীয়ভাৱে কিছুমান দফা সলনি কৰিবলৈ, আৰু তাকে নকৰিলে ধন পৰিশোধ নকৰাৰ ভাবুকি দিয়াৰ অভিযোগ উত্থাপন হৈছে।

২০১৮ চনত কোম্পানীটোৱে প্ৰতিদ্বন্দ্বীসকলৰ জ্যেষ্ঠ আৰু মধ্যম পৰ্যায়ৰ কৰ্মচাৰীসকলক উদ্দেশ্যি অযাচিত চাকৰিৰ প্ৰস্তাৱ সম্বলিত ইমেইল প্ৰেৰণ কৰিছিল।

## তথ্যসূত্ৰ

শ্ৰেণী:কোম্পানী
ভৈৰৱ

**ভৈৰৱ** () বা **কাল ভৈৰৱ** হিন্দুসকলৰ পূজনীয় শৈৱ পন্থাৰ এক দেৱতা। শৈৱ পন্থাত তেওঁ বিনাশৰ সৈতে জড়িত শিৱৰ এক শক্তিশালী প্ৰকাশ বা অৱতাৰ। ত্ৰিকা ব্যৱস্থাত ভৈৰৱে পৰমব্ৰহ্মৰ সমাৰ্থক পৰম বাস্তৱক প্ৰতিনিধিত্ব কৰে। সাধাৰণতে হিন্দু ধৰ্মত ভৈৰৱক দণ্ডপানি ("[যিজনে] হাতত [তেওঁৰ] হাতত] দণ্ড ধৰি ৰাখে") বুলিও কোৱা হয়, কিয়নো তেওঁ পাপীক শাস্তি দিবলৈ লাঠী বা দণ্ড ধাৰণ কৰে। তেওঁ স্বশ্ব অৰ্থাৎ "যাৰ বাহন কুকুৰ।" ] বজ্ৰযান বৌদ্ধ ধৰ্মত তেওঁক বোধিসত্ত্ব মঞ্জুশ্ৰীৰ এক উগ্ৰ ৰূপ বুলি গণ্য কৰা হয়। তেওঁক হেৰুকা, বজ্ৰভৈৰৱ আৰু যমান্তক বুলিও কোৱা হয়।

সমগ্ৰ ভাৰত, নেপাল আৰু শ্ৰীলংকাৰ লগতে তিব্বতী বৌদ্ধ ধৰ্মতো তেওঁক পূজা কৰা হয়।

## তথ্য সংগ্ৰহ

শ্ৰেণী:হিন্দু দেৱতা
ধৰ্মপাল (বৌদ্ধ ধৰ্ম)

**ধৰ্মপাল** বৌদ্ধ ধৰ্মৰ এক প্ৰকাৰৰ উগ্ৰ বা খঙাল দেৱতা। সংস্কৃতত এই নামৰ অৰ্থ "ধৰ্ম ৰক্ষক" আৰু ধৰ্মপালসকলক ন্যায় বা আইনৰ ৰক্ষক বুলিও কোৱা হয়। ধৰ্মপাল দুইধৰণৰ: লৌকিক ৰক্ষক (লোকপাল) আৰু প্ৰজ্ঞা ৰক্ষক (জ্ঞানপাল)। কেৱল প্ৰজ্ঞা ৰক্ষকসকলহে আলোকিত সত্তা। ধৰ্মপালৰ মূল কাম হৈছে আধ্যাত্মিকতাৰ অনুশীলনকাৰীসকলক আধ্যাত্মিক উপলব্ধি লাভ কৰাত বাধা দিয়া অভ্যন্তৰীণ আৰু বাহ্যিক বাধাসমূহ ৰোধ কৰাৰ লগতে তেওঁলোকৰ অনুশীলনৰ বাবে প্ৰয়োজনীয় চৰ্তসমূহ গঢ়ি তোলা।

## বৰ্ণনা
বৌদ্ধ ধৰ্মৰ ৰক্ষকক ধৰ্মপাল বোলা হয়। মহাযান আৰু বৌদ্ধ ধৰ্মৰ তান্ত্ৰিক পৰম্পৰাত ধৰ্মপালক উগ্ৰ ৰূপেৰে চিত্ৰিত কৰা হৈছে। এই ক্ৰোধৰ উদ্দেশ্য হৈছে বৌদ্ধ অনুগামীসকলক বিপদ আৰু শত্ৰুৰ পৰা ৰক্ষা আৰু ৰক্ষা কৰিবলৈ তেওঁলোকৰ ইচ্ছাক চিত্ৰিত কৰা। অষ্টগত্যঃ (আঠ প্ৰকাৰৰ অমানৱ) ধৰ্মপালৰ এটা শ্ৰেণী। ইয়াত গৰুড়, দেৱতা, নাগ, যক্ষ, গন্ধৰ্ব, অসুৰ, কিন্নৰ আৰু মহোৰগ অন্তৰ্ভুক্ত।

বজ্ৰযানৰ চিত্ৰকল্প আৰু ঠাংকা চিত্ৰণত ধৰ্মপালক প্ৰায়েই বহুকেইটা শিৰ, হাত আৰু ভৰিৰে ভয়ংকৰ সত্তা হিচাপে উপস্থাপন কৰা হয়। ধৰ্মপালৰ দেহৰ চৰ্ম প্ৰায়ে নীলা, ক’লা বা ৰঙা। বাহিৰলৈ ওলাই থকা জোঙা দাঁতৰ সৈতে তেওঁৰ ৰূপ উগ্ৰ। উগ্ৰৰূপী হোৱা স্বত্বেও ধৰ্মপালে কেৱল সংবেদনশীল সত্তাসমূহৰ (জীৱ) উপকাৰৰ বাবেহে ক্ৰোধপূৰ্ণভাৱে কাম কৰে। 

তিব্বতী পৰম্পৰাত ধৰ্মপালৰ পূজা অষ্টম শতিকাৰ আৰম্ভণিৰ পৰাই চলি অহাৰ চিন পোৱা যায়।

## তথ্য সংগ্ৰহ

শ্ৰেণী:বৌদ্ধ ধৰ্মৰ দেৱ-দেৱী
ভগৱতী প্ৰসাদ বৰুৱা

**ভগৱতী প্ৰসাদ বৰুৱা** (; জন্ম: ১৯০০ - মৃত্যু: ১৪ অক্টোবৰ, ১৯৩৩ )যাদুৰাম ডেকা বৰুৱাৰ আজো নাতি আৰু পাৰ্ৱতি প্ৰসাদ বৰুৱাৰ জেষ্ঠ ভাতৃ আছিল। তেওঁৰ নামেৰে অসম সাহিত্য সভাৰ গুৱাহাটীস্থ ‘ভগৱতী প্ৰসাদ বৰুৱা ভৱন’ নিৰ্মাণ কৰা হৈছিল। তেওঁ এগৰাকী মৌজাদাৰ আছিল আৰু আইদেওবাৰী চাহবাগিছা প্ৰতিষ্ঠা আৰু পৰিচালনা কৰিছিল।

## সংক্ষিপ্ত জীৱনী
ভগৱতী প্ৰসাদ বৰুৱাৰ পূৰ্বপুৰুষ আছিল কৃষ্ণদাস। তেওঁ বৰ বাৰভূঞাৰ লহকৰ ভূঞাৰ ফৈদৰ সন্তান আছিল। চন্দ্ৰকান্ত সিংহৰ দিনত কৃষ্ণদাসে 'ভড়ালী বৰুৱা' আৰু কৃষ্ণদাসৰ পুত্ৰ যাদুৰাম বৰুৱাই 'বৰ ভাণ্ডাৰ বিষয়া' পায়। খীণ-মিন শৰীৰৰ বাবে তেওঁক 'লেৰেলি ডেকা বৰুৱা'ও বোলা হৈছিল। যাদুৰাম ডেকা বৰুৱাই ব্ৰিটিছৰ শাসনকালত 'মনসুপ্' আৰু 'সদৰামিন'ৰ বিষয় খাইছিল। যাদুৰাম ডেকাবৰুৱাৰ পুত্ৰদ্বয় ক্ৰমে কৃষ্ণপ্ৰসাদ আৰু দুৰ্গাপ্ৰসাদ।  দুৰ্গাপ্ৰসাদৰ তিনিজন পুত্ৰ ৰাধিকাপ্ৰসাদ, ভৱানীপ্ৰসাদ আৰু তাৰিণীপ্ৰসাদ। এই ৰাধিকাপ্ৰসাদে ১৮৯৮ শকত যোৰহাটৰ বিষ্ণুৰাম বৰুৱাৰ দ্বিতীয়া কন্যা হিমলা বৰুৱাক বিয়া কৰায় আৰু তেওঁলোকৰে সন্তান কেইটি হ'ল- ভগৱতীপ্ৰসাদ বৰুৱা, পাৰ্ৱতি প্ৰসাদ বৰুৱা, কামাখ্যাপ্ৰসাদ আৰু মোক্ষদাপ্ৰসাদ ।জীয়ৰী  সুধালতা বৰুৱা আৰু প্ৰতিমা। ভগৱতী প্ৰসাদ বৰুৱাৰ পিতৃ ৰাধিকাপ্ৰসাদ এজন মৌজাদাৰ আছিল। কিছু কালৰ বাবে তেওঁ অসম কাউন্সিলৰ সদস্য আছিল আৰু 'ৰায় চাহেব' উপাধি লাভ কৰিছিল।

ভগৱতী প্ৰসাদ সাহিত্য ৰসিক আছিল আৰু অসমীয়া তথা ইংৰাজী সাহিত্যৰ উপৰিও ৰবীন্দ্ৰ সাহিত্যৰ প্ৰতি তেওঁৰ বিশেষ অনুৰাগ আছিল। জোনাকী আলোচনীৰ পৰা তেওঁৰ মৃত্যুৰ সময়লৈকে ওলোৱা সকলো অসমীয়া আলোচনী, অসমীয়া কিতাপ, ইংৰাজী-বঙলা ভাষাৰ শ্ৰেষ্ঠতম গ্ৰন্থ তেওঁ নিজৰ ঘৰত সযতনে সংৰক্ষণ কৰিছিল। স্বভাৱত তেওঁ আছিল ধীৰ, গম্ভীৰ আৰু প্ৰফুল্ল। সম-সাময়িক ছাত্ৰ সমাজত তেওঁ বৰ সৰবৰহী আছিল। সহপাঠী ডিম্বেশ্বৰ নেওগে ভগৱতী প্ৰসাদক ‘স্মৃতি-তৰ্পণ’ শীৰ্ষক এটি টোকাত ‘অসমীয়া নীৰৱ শ্যেলী’ আখ্যা দিছে। ভগৱতী প্ৰসাদ বৰুৱাই গুৱাহাটীৰ কটন কলেজৰ পৰা আই এ পাছ কৰি কলিকতাত বি এ পঢ়িছিল। শিৱসাগৰত (অবিভক্ত শিৱসাগৰ জিলা) পঢ়ি থাকোঁতে স্কুলীয়া ছাত্ৰ অৱস্থাতে তেওঁ বেণুধৰ শৰ্মাৰ সহযোগত ‘জেউতি’ নামৰ এখন আলোচনী উলিয়ায়। তাত তেওঁ কবিতা আৰু প্ৰৱন্ধ লিখিছিল। ১৯১৮ চনত তেওঁ মেট্ৰিক পৰীক্ষাত উৰ্ত্তীণ হৈছিল। পৰীক্ষা দি উঠি তেওঁ ‘ভুমুকি’ আলোচনীৰ এটি সংখ্যাৰ দায়িত্ব লৈছিল। 

১৯৩৩ চনৰ ১৪ অক্টোবৰ তাৰিখে দুৰ্ঘটনাগ্ৰস্ত হৈ ভগৱতী প্ৰসাদ বৰুৱাৰ সপৰিয়ালে মৃত্যু হয়।

১৯৬২ চনৰ ৮ জানুৱাৰী তাৰিখে, অসমৰ সেই সময়ৰ মুখ্যমন্ত্ৰী বিমলা প্ৰসাদ চলিহাই গুৱাহাটীৰ দীঘলী পুখুৰীৰ পাৰৰ ৩১৭৬ দাগৰ মাটিখিনি অসম সাহিত্য সভা ভৱন নিৰ্মাণৰ বাবে আৱণ্টন কৰিছিল। মাটি আছিল যদিও পুঁজিৰ অভাৱত কামটো পিছপৰি থকাৰ সময়তে পাৰ্ৱতি প্ৰসাদ বৰুৱাই সাহিত্য সভাৰ পুঁজিলৈ ৫০,০০০ টকা আগবঢ়ায়। এই টকাৰে দীঘলী পুখুৰীৰ পাৰত অসম সাহিত্য সভাৰ কাৰ্যালয় ৰূপে *ভগৱতী প্ৰসাদ বৰুৱা ভৱন* নিৰ্মাণ কৰা হয়।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
প্ৰশান্ত কুমাৰ দাস

**প্ৰশান্ত কুমাৰ দাস** () এগৰাকী অসমীয়া গল্পকাৰ। ছাত্ৰাৱস্থাতে প্ৰান্তিক আলোচনীৰ পাতত তেওঁ গল্পকাৰ ৰূপে আত্মপ্ৰকাশ কৰিছিল।

## সাহিত্যকৃতি
;গল্প সংকলন

#এটা শদিয়াৰ গল্প আনটো পৃথিৱীৰ (১৯৯৭)
#অ'থেলো, এপ্ৰিল ৯৯ (১৯৯৯, অভিনেতা-লেখক তপন দাসৰ সৈতে যুটীয়াভাৱে)
#কাহিনী এটাৰ কাহিনী (২০০৪)
#দ্য ডাউন টাউন (২০০৬)
#গল্পবোৰ (২০১৪)
#মৃন্ময়ী ভেনাছ (২০১৯)
#স্বনিৰ্বাচিত গল্প (২০২২)

;উপন্যাস
#নীল তমালৰ ৰ’দ

;অনুবাদ
ডুবন্ত জাহাজৰ দুৰন্ত নাৱিক

## সাংবাদিকতা
প্ৰশান্ত কুমাৰ দাস সাদিন কাকতৰ সহকাৰী সম্পাদক আছিল। বৰ্তমান তেওঁ অসমীয়া প্ৰতিদিন কাকতৰ সহকাৰী সম্পাদক ৰূপে কাৰ্যবিৰ্বাহ কৰি আছে।
## তথ্য সংগ্ৰহ

শ্ৰেণী:অসমীয়া গল্পকাৰ
শ্ৰেণী:জীৱিত ব্যক্তি
গুণেশ্বৰী দেৱী

**গুণেশ্বৰী দেৱী** () ভাৰতৰ স্বাধীনতা আন্দোলনৰ এগৰাকী বিপ্লৱী৷ তেওঁ অসমৰ স্বাধীনতা সংগ্ৰামীসকলৰ ভিতৰত কাৰাবৰণ কৰা প্ৰথম মহিলা৷ গুণেশ্বৰী দেৱীৰ স্বামী জখলাবন্ধাৰ গণেশ বৰঠাকুৰ, যি নিজেও এগৰাকী স্বাধীনতা সংগ্ৰামী আছিল৷ তেওঁ তেওঁৰ দোকান তুলি দি সেই ঘৰটো “ভলণ্টিয়াৰ’’ কেম্প কৰিবলৈ সংগ্ৰামীসকলক এৰি দিছিল৷  ১৯২১ চনৰ অসহযোগ আন্দোলনৰ পৰাই উত্তৰ-পূৰ্বাঞ্চলত বৃটিছ বিৰোধী সংগ্ৰাম প্ৰবলৰূপে গঢ়ি উঠে৷ এই সময়ছোৱাৰ পৰাই অসমীয়া মহিলা স্বাধীনতা আন্দোলনত জঁপিয়াই পৰে৷ ইয়াৰ কাৰণ আছিল, গান্ধীজীৰ অসম ভ্ৰমণ৷ মহাত্মা গান্ধীয়ে অসম ভ্ৰমণ কালত অসমৰ নানা ঠাইত ঘূৰি অসমীয়া মহিলাক দেশৰ হকে জাগ্ৰত কৰিছিল৷ পৰৱৰ্তীকালত চন্দ্ৰপ্ৰভা শইকীয়ানী, গুণেশ্বৰী দেৱী আদি মহিলাসকলে অসমৰ মহিলাসকলক নেতৃত্ব দিছিল৷ গুণেশ্বৰী দেৱীয়ে তেজপুৰত হোৱা “বিদেশী বস্ত্ৰ ধ্বংস’’ কাৰ্যসূচীত স্বামীৰ সহযোগী হৈ গৈ ভাষণ প্ৰদান কৰি সেই সময়ৰ পৰাই আন্দোলনত জপিয়াই পৰে৷ তাৰপিছত চন্দ্ৰপ্ৰভা শইকীয়ানীৰ আহ্বানত ঘৰে প্ৰতি এজনকৈ হ’লেও স্বেচ্ছাসেৱক যোগ দিয়াৰ আহ্বানত গুণেশ্বৰী দেৱীয়ে নিজৰ নাম স্বেচ্ছাসেৱকৰ তালিকাত অন্তৰ্ভূক্ত কৰে৷ আন্দোলনত স্বামী-স্ত্ৰী দুয়োজনেই জেল খাটিবলগীয়া হয়৷

১৯৩০ চনৰ গান্ধীজীৰ আইন অমান্য আন্দোলনৰ প্ৰভাৱ অসমৰ কলিয়াবৰতো পৰিছিল৷ লোণ আইন ভংগৰ বাবে সবৰমতী আশ্ৰমৰ পৰা ৭৮ জন স্বেচ্ছাসেৱক লৈ গান্ধীজীয়ে যাত্ৰা কৰোঁতে অসমৰ যোৰহাটৰ কৃষ্ণ শৰ্মাই গান্ধীজীৰ লগত পদযাত্ৰা কৰিছিল৷ সেইসময়ত অবিভক্ত নগাঁও জিলাৰ কংগ্ৰেছ নেতাসকলৰ কৰ্মভূমি আছিল কলিয়াবৰ৷ আইন অমান্য আন্দোলনে কলিয়াবৰতো তীব্ৰ ৰূপ ধাৰণ কৰিছিল৷ ইয়াৰ কাৰণ আছিল মহিলাসকলৰ স্বতঃস্ফুৰ্ত অংশগ্ৰহণ৷ গুজৰাটৰ মহিলাসকলৰ দৰে কলিয়াবৰতো দলে দলে মহিলাসকলে মানুহৰ ঘৰে ঘৰে গৈ কংগ্ৰেছৰ সংগঠন কৰি স্বাধীনতা আন্দোলন তীব্ৰতৰ কৰি তুলিছিল৷ গুণেশ্বৰী দেৱীৰ লগত গুণেশ্বৰী বৰদলৈ, মোহিনী গোহাঁই, পদুমী বৰা ভূঞা, মনেশ্বৰী নেওগ, সৰুমাই বৰুৱাবিলাতী বৰুৱা, ৰূপহী ভূঞা, অকণি কোচ আদি মহিলাসকলে গাঁৱে গাঁৱে ঘূৰি বিদেশী বস্ত্ৰ ত্যাগ কৰি খদ্দৰ প্ৰচলনৰ বাবে প্ৰচেষ্টা চলাইছিল৷ তেওঁলোকে গাঁৱে গাঁৱে যঁতৰত সূতা কটা, কাপোৰ বোৱা আদি প্ৰশিক্ষণ দি ফুৰিছিল৷ ১৯৩০ চনৰ ২৬ জানুৱাৰীত পূৰ্ণ স্বাধীনতাৰ দিন পালন কৰিবলৈ নগাঁৱৰ “জুবিলী পথাৰ’’ত পতাকা উত্তোলন কৰিবলৈ গুণেশ্বৰী দেৱীৰ নেতৃত্বত এটি শোভাযাত্ৰা কলিয়াবৰৰ জখলাবন্ধাৰ পৰা নগাঁৱলৈ খোজকাঢ়ি গৈছিল৷ এই আন্দোলনত তেখেতে তিনিমাহ কাৰবৰণ কৰিবলগীয়া হয়৷ পিছৰ ৪২’ৰ গণবিপ্লৱত গুণেশ্বৰী দেৱীয়ে এবছৰ জেল খাটে৷ গুণেশ্বৰী দেৱীৰ স্বামী গণেশ বৰঠাকুৰেও আন্দোলনৰ বাবে জেল খাটিবলগীয়া হৈছিল৷ গুণেশ্বৰী দেৱীয়ে পিছত চন্দ্ৰপ্ৰভা শইকীয়ানীৰ লগত লগ হৈ অসমৰ আন আন ঠাইলৈও গৈ আন্দোলনত যোগ দিবলৈ মানুহক উৎসাহিত কৰিছিল৷

## তথ্য সূত্ৰ

শ্ৰেণী:অসমৰ নাৰী
শ্ৰেণী:অসমৰ স্বাধীনতা সংগ্ৰামী
কিশোৰ দাস

**কিশোৰ দাস** () অসমীয়া চলচ্চিত্ৰ জগতৰ এগৰাকী অভিনেতা। তেওঁ বহুকেইটা অসমীয়া মিউজিক ভিডিঅ’, ধাৰাবাহিক তথা চলচ্চিত্ৰত অভিনয় কৰিছিল৷ তেওঁ গুৱাহাটীস্থিত আঞ্চলিক টেলিভিচন চেনেলত প্ৰচাৰিত বিধাতা, বান্ধোন, নেদেখা ফাগুনৰ দৰে জনপ্ৰিয় অসমীয়া টেলিভিছন অনুষ্ঠানবোৰত কৰা অভিনয়ৰ বাবে অধিক পৰিচিত আছিল। তেওঁ অভিনয় কৰা ৩০০ৰো অধিক মিউজিক ভিডিঅ’ৰ ভিতৰত “তুৰুত তুৰুত” গীতটো অসমীয়া উদ্যোগত এক নম্বৰ গীত বুলি প্ৰমাণিত হৈছে।

## প্ৰাৰম্ভিক জীৱন
১৯৯১ চনৰ ২৩ নৱেম্বৰ তাৰিখে কামৰূপ গ্ৰাম্য জিলাৰ মিৰ্জাত কিশোৰ দাসৰ জন্ম হৈছিল৷ তেওঁৰ পিতৃৰ নাম দেবেন দাস আৰু মাতৃ নলিনী দাস৷ তেওঁ দক্ষিণ কামৰূপ মহাবিদ্যালয়ৰ পৰা স্নাতক ডিগ্ৰী লাভ কৰিছিল৷

## কৰ্মজীৱন
কিশোৰে ২০১৯ চনত ৰং চেনেলত সম্প্ৰচাৰিত অসমীয়া টেলিভিচন অনুষ্ঠান বিধাতা আৰু বন্ধোনৰ যোগেদি প্ৰথম চৰিত্ৰ ভূমিকাত অভিনয় কৰিছিল৷ পিছলৈ তেওঁ ২০২১ চনত “নেদেখা ফাগুন”ত মুখ্য চৰিত্ৰত অভিনয় কৰিছিল। তেওঁ অভিনয় কৰা অন্তিমখন ছবি “দাদা তুমি দুষ্ট বৰ” মুক্তিলাভ কৰে ২০২২ চনৰ ২৪ জুনত৷ কৰ্মজীৱনৰ খুব কম সময়ৰ ভিতৰতে কিশোৰ দাসে ৩০০তকৈও অধিক সংগীত ভিডিঅ’ত অভিনয় কৰাৰ লগতে আৰু বহুটো চুটি ছবিত কাম কৰিছিল।

## বঁটা আৰু সন্মান
তেওঁ ২০১৯ চনত “কেণ্ডিড ইয়ং এচিভমেণ্ট এৱাৰ্ড” আৰু এছিয়ানেট আইকন বঁটাত “আটাইতকৈ জনপ্ৰিয় অভিনেতা ২০২০-২০২১” বঁটা লাভ কৰিছিল।

## মৃত্যু
দীৰ্ঘদিন ধৰি কৰ্কট ৰোগত আক্ৰান্ত হৈ ২০২২ চনৰ ২ জুলাই তাৰিখে চেন্নাইৰ এপ’লো চিকিৎসালয়ত তেওঁৰ মৃত্যু হয়৷ মৃত্যুৰ সময়ত তেওঁৰ বয়স আছিল ৩০ বছৰ৷

## তথ্য সংগ্ৰহ

## বাহ্যিক সংযোগ
* 

শ্ৰেণী:মৃত ব্যক্তি
শ্ৰেণী:অসমীয়া অভিনেতা
কাইলৈৰ দিনটো আমাৰ হ’ব

**কাইলৈৰ দিনটো আমাৰ হ’ব** () অসমীয়া ভাষাৰ এখন কাব্যগ্ৰন্থ। এই সংকলনখনৰ কবি সনন্ত তাঁতি। এই কবিতা পুথিখনে ২০১৮ চনৰ সাহিত্য অকাডেমী বঁটা লাভ কৰিছিল। এই বঁটা লাভ কৰা অসমীয়া কবিতা পুথিৰ ভিতৰত ইয়াৰ সংখ্যা চতুৰ্দশ। কবিতাপুথিখনত কবিগৰাকীৰ মুঠ ৫৫টা কবিতা অন্তৰ্ভুক্ত কৰা হৈছে। ইয়াৰ প্ৰথম প্ৰকাশ হয় আঁক-বাক প্ৰকাশনৰ দ্বাৰা ২০১৩ চনৰ ডিচেম্বৰ মাহত। ২০১৮ চনৰ ডিচেম্বৰত পুথিখনৰ দ্বিতীয় প্ৰকাশ মুকলি কৰা হয়। ইয়াৰ প্ৰচ্ছদ সজ্জা হিমাংশু লহকৰৰ।

## বিষয়বস্তু
কবিৰ নিজৰ মতেই তেওঁৰ কবিতাত সমাজ, মানুহৰ চিন্তা-চেতনা, সামাজিক দায়বদ্ধতা, নিজৰ আৰু সমাজৰ মনোৰঞ্জন আদি প্ৰতিফলিত হয়। *কাইলৈৰ দিনটো আমাৰ হ’ব* কাব্যগ্ৰন্থখনৰো প্ৰায়ভাগ কবিতাতেই সামাজিক দায়ৱদ্ধতাৰ লগতে মানুহৰ সুখ-দুখে প্ৰাধান্য লাভ কৰিছে। কাব্যগ্ৰন্থখনৰ প্ৰচ্ছদত এই কথা কোৱা হৈছে যে ইয়াত সংকলিত কবিতাসমূহে কবিতাৰ যোগেদি মানুহৰ জয়গান গোৱা তাঁতিৰ কবিতাৰ আন এক পৰ্বান্তৰক প্ৰতিনিধিত্ব কৰিছে। পূৰ্বৰ কবিতাসমূহতকৈ ইয়াৰ কবিতাসমূহৰ ভাষা অধিক পোনপটীয়া আৰু পৌৰুষপূৰ্ণ।

কাব্যগ্ৰন্থখনৰ *কাইলৈৰ দিনটো আমাৰ হ'ব* শীৰ্ষক প্ৰথম কবিতাটোত গভীৰ আশাবাদ প্ৰকাশ পাইছে। একেদৰে *আকৌ জী উঠিছোঁ*, *অহাবাৰ*, *মৃত্যু উপত্যকাৰ পৰা* আদি কবিতাতো একেই সুৰৰ ধ্বনি শুনিবলৈ পোৱা যায়। *সন্ত্ৰাসবাদৰ সংজ্ঞা*, *কাশ্মীৰ*, *যেতিয়া আপোনালোকে হাতত অস্ত্ৰ তুলি লয়*, *ভোকৰ বিষয়ে বিল*, *গণেশগুৰিত লগ পোৱাৰ পাছৰে পৰা* আদি কবিতাত কবিৰ জীৱনবোধ আৰু সামাজিক চেতনাৰ ভাৱ প্ৰকাশ পাইছে। ইয়াৰ বিপৰীতে *সুনয়নাৰ জন্মদিন*, *স্মৃতি*, *ব্ৰেকিং নিউজ*, *আপোনাৰ কথা*, *অসম্পৰ্ক* আদি কবিতাসমূহৰ মূল উপজীব্য মানৱ জীৱনৰ আবেগ-অনুভূতি আদি। উল্লেখ্য যে, *চাৰি নম্বৰ কেম'ৰ পাছত*, *কবি এতিয়া হাস্পতালৰ বিছনাত*, *যোৱা কিছুদিন ধৰি* আদি কবিতাৰ যোগেদি তাঁতিয়ে দীৰ্ঘদিন ধৰি ভুগি থকা অসুখৰ কথাও বৰ্ণনা কৰিছে।   

## কবিৰ চমু পৰিচয়

সনন্ত তাঁতিয়ে সত্তৰৰ দশকত কবি হিচাপে আত্মপ্ৰকাশ কৰিছিল। তেওঁৰ মুঠ ১৪খন কবিতাপুথি প্ৰকাশিত হোৱাৰ লগতে কবিতা সমগ্ৰ হিচাপেও এখন সংকলন প্ৰকাশ পাইছে। ২০১৭ চনত 'Selected Poems Sananta Tanty' নামেৰে দিব্যজ্যোতি শৰ্মাই কৰা তেওঁৰ কবিতাৰ ইংৰাজী অনুবাদ প্ৰকাশ পায়। ২০২১ চনৰ ২৫ নবেম্বৰত দীৰ্ঘদিনীয়া ৰোগত ভুগি থকা তাঁতিৰ ৬৯ বছৰ বয়সত দেহাৱসান ঘটে।

## মন্তব্য আৰু সমালোচনা
জেবি কলেজত পঢ়ি থকা অৱস্থাতে তাঁতিক প্ৰথমবাৰৰ বাবে সেই সময়ত প্ৰকাশিত *সাম্প্ৰতিক* নামৰ আলোচনীত কবিতা লিখিবলৈ উদ্বুদ্ধ কৰা ড° নগেন শইকীয়াই সনন্ত তাঁতিৰ কবিতা সন্দৰ্ভত *নিয়মীয়া বাৰ্তা*ৰ *মুক্তকণ্ঠ* শিতানত কৈছে যে কবিগৰাকী আছিল দৰাচলতে মানুহৰ কবি। তেওঁৰ প্ৰতিটো শব্দৰ মাজেদি শ্ৰমজীৱি দৰিদ্ৰ মানুহ আৰু সমাজৰ প্ৰতি এটা গভীৰ দায়বদ্ধতা প্ৰকাশ পাইছে। তথাপি তেওঁৰ কবিতাৰ বৈশিষ্ট্য এয়ে যে এনে গভীৰ দায়বদ্ধতা প্ৰকাশ পোৱা স্বত্বেও তেওঁৰ কবিতা শ্লোগানলৈ ৰূপান্তৰিত হোৱা নাছিল। 

ড° হীৰেন গোহাঁ‌য়ে কাব্যগ্ৰন্থখনৰ পাতনিত লিখিছে:

কমল কুমাৰ তাঁতীৰ মতে:

## তথ্য সংগ্ৰহ

শ্ৰেণী:সাহিত্য অকাডেমি বঁটা প্ৰাপ্ত অসমীয়া গ্ৰন্থ
ধম্মপদ

**ধম্মপদ** বৌদ্ধ ধৰ্মৰ মূল গ্ৰন্থ ত্ৰিপিটকৰ অন্তৰ্গত খুদ্দক নিকায়ৰ দ্বিতীয় গ্ৰন্থ। ‘ধম্মপদ’ শব্দটো সংস্কৃত ‘ধৰ্মপদ’ৰ পালি ৰূপ। পালিত সংস্কৃতৰ ‘ৰেফ’ লুপ্ত হৈ ধ্বনিটো দ্বিত্ব হৈ পৰে। ধৰ্ম অৰ্থাৎ নীতি-নৈতিকতামূলক পথ লাভৰ উপায় অৰ্থতে ইয়াত সন্নিবিষ্ট গাথাসমূহক একেলগে ‘ধৰ্ম্মপদ' বুলি কোৱা হৈছে। এইসমূহ নৈতিক আৰু আধ্যাত্মিক ভাবমূলক বিভিন্ন গাথাৰ সংগ্ৰহ। ধম্মপদত ৪২৩টা গাথা আছে আৰু এইবিলাক ২৬টা বগত (বৰ্গত) বিভক্ত কৰা হৈছে। 
### ধম্মপদৰ বিষয়বস্তু
ধম্মপদে বৌদ্ধসাহিত্যৰ লগতে সমগ্ৰ ভাৰতীয় চিন্তা আৰু সাধনাকো অমৰ কৰি ৰাখিছে। বৌদ্ধধৰ্ম গ্ৰন্থৰ ভিতৰুৱা যদিও ইয়াত সন্নিবিষ্ট বাণীসমূহ সম্প্ৰদায়গত ধৰ্মৰ আদৰ্শৰ পৰা উৰ্ধত অৱস্থান কৰিছে। ইয়াৰ বাণীসমূহত চিৰকালীন
সৰ্বমানবিক কল্যাণ-মৈত্ৰীৰ আদৰ্শ পৰিলক্ষিত হয়। সেয়েহে ধৰ্ম্মপদৰ খ্যাতি সমগ্ৰ বিশ্বতে পৰিলক্ষিত হয়।

### ধম্মপদৰ গুৰুত্ব
বৌদ্ধসকলৰ বিশ্বাস যে ধৰ্ম্মপদৰ সমস্ত বচন বুদ্ধ-বচন আৰু
বৌদ্ধধৰ্মৰ মূল সূত্ৰসমূহেই ধম্মপদৰ বক্তব্য। অৱেশ্য ধম্মপদৰ
বেছিভাগ গাথাই ত্ৰিপিটকৰ বিভিন্ন অংশৰ পৰাই সংগ্ৰহ আৰু বুদ্ধবচন বুলি কোৱা হ'লেও বহু গাথা হিন্দু আৰু জৈন ধৰ্মশাস্ত্ৰৰ লগত সম্পৰ্কযুক্ত; সেয়েহে এইবোৰ বিভিন্ন উৎসৰ পৰা সংগ্ৰহ কৰা বুলি ক'ব পাৰি। বিভিন্ন উৎসৰ পৰা নীতি-নৈতিকতামূলক কথা সংগ্ৰহ কৰি জনসাধাৰণৰ সু-উচ্চ জীৱন-যাপনৰ অৰ্থে জনসাধাৰণৰ মাজত নৈতিক আৰু আধ্যাত্মিক জ্ঞান প্ৰচাৰ কৰাই এই সংকলনৰ মূল লক্ষ্য আছিল। হিন্দু ধৰ্মত গীতাৰ যি স্থান বৌদ্ধধৰ্মতো ধম্মপদৰ স্থান একে বুলি কোৱা হয়। 
### ধম্মপদৰ অনুবাদ
ধম্মপদ এখন অতি জনপ্ৰিয় গ্ৰন্থ। এই বাণীসমূহ প্ৰথমে পালি ভাষাত লিখা হৈছিল। পিছলৈ প্ৰাকৃত, সংস্কৃত, বৌদ্ধ-সংস্কৃত আদি ভাষাত ইয়াৰ অনুবাদ পোৱা যায়। প্ৰাচীন কালতে সংস্কৃত অথবা বৌদ্ধসংস্কৃতৰ আধাৰত চীনীয়, তিব্বতী আদি ভাষাতো অনূদিত হৈ প্ৰচাৰ হৈছিল। অসমীয়া ভাষালৈ ধম্মপদৰ অনুবাদ হৈছে। সত্যেন্দ্ৰ নাৰায়ণ গোস্বামীয়ে প্ৰথম ধম্মদৰ অসমীয়া অনুবাদ কৰে। 
### ধম্মপদৰ বগ্গসমূহ
ধম্মপদত ৪২৩টা গাথা আছে আৰু এইবিলাক
২৬টা বগত (বৰ্গত) বিভক্ত কৰা হৈছে:
* যমক
* অপমাদ (অপ্ৰমাদ), 
* চিত্ত, 
* পুপ্‌ফ (পুষ্প), 
* বাল, 
* পণ্ডিত, 
* অৰহণ্ত, 
* সহস (সহস্ৰ), 
* পাপ, 
* দণ্ড, 
* জৰা, 
* অত্ত (আত্ম), 
* লোক, 
* বুদ্ধ, 
* সুখ, 
* পিয়(প্ৰিয়), 
* কোধ (ক্ৰোধ), 
* মল, 
* ধম্ম, 
* মগ (মাৰ্গ), 
* পকিল্পক (প্ৰকীৰ্ণক—বিবিধ), 
* নিৰয় (নৰক), 
* নাগ, 
* তন্থা (তৃষ্ণা), 
* ভিক্খু আৰু
* ব্ৰাহ্মণবগো।

## তথ্য সংগ্ৰহ

শ্ৰেণী:বৌদ্ধ ধৰ্ম
মৃদুল হালৈ

**মৃদুল হালৈ** () এগৰাকী অসমীয়া কবি আৰু সাংবাদিক। প্ৰান্তিক আলোচনীৰ পাতত তেওঁ কবি হিচাপে আত্মপ্ৰকাশ কৰে। অকলে আছোঁ কুশলে আছোঁ কাব্য সংকলনৰ বাবে তেওঁ মুনীন বৰকটকী বঁটা আৰু সাহিত্য অকাডেমী যুৱ পুৰস্কাৰ লাভ কৰে। 

## চমু জীৱনী
১৯৮৮ চনৰ ৫ ফেব্ৰুৱাৰীত পাগলাদিয়া নদীৰ পাৰত অৱস্থিত নলবাৰী জিলাৰ চেংনৈ (বালিতাৰা)ত মৃদুল হালৈৰ জন্ম হয়। তেওঁ‌ৰ পিতৃ বালিতাৰা উচ্চ মাধ্যমিক বিদ্যালয়ৰ শিক্ষক গোৱৰ্ধন হালৈ আৰু মাতৃ অণিমা হালৈ। বালিতাৰা উচ্চ মাধ্যমিক বিদ্যালয়ৰ পৰা তেওঁ প্ৰাথমিক শিক্ষা গ্ৰহণ কৰে। পৰৱৰ্তী সময়ত তেওঁ শংকৰদেৱ একাডেমী, নলবাৰীত অধ্যয়ন কৰে আৰু গুৱাহাটী বিশ্ববিদ্যালয়ৰ পৰা অসমীয়া বিভাগত স্নাতকোত্তৰ শিক্ষা সম্পূৰ্ণ কৰে। 

## সাহিত্যকৃতি

স্কুলীয়া দিনৰ পৰা কবিতাৰ চৰ্চা আৰম্ভ কৰা হালৈৰ প্ৰথম কবিতা 'শৰৎ' শিশু আলোচনী মৌচাকত প্ৰকাশিত হয়। কলেজত পঢ়ি থকা সময়ত তেওঁ কবিতাৰ প্ৰতি অধিক আগ্ৰহী হয় আৰু ২০০৬ চনত প্ৰান্তিক আলোচনীত কবিতা প্ৰকাশিত হোৱাৰ পিছত কবিতা সম্বন্ধে অধিক সচেতন হয়। কবি নীলমণি ফুকনক আদিগুৰু হিচাপে মানি অহা হালৈৰ প্ৰথম কাব্য সংকলন “অকলে আছোঁ কুশলে আছোঁ” ২০১০ চনত প্ৰকাশ পায়। এই সংকলনটিত ২০০৬ চনৰ পৰা ২০১০ চনলৈ ৰচিত কবিতাসমূহ সন্নিৱিষ্ট কৰা হৈছে। এই সংকলনটিৰ বাবে তেওঁ ২০১৩ বৰ্ষৰ মুনীন বৰকটকী বঁটা আৰু ২০১৫ বৰ্ষৰ সাহিত্য অকাডেমী যুৱ পুৰস্কাৰ লাভ কৰে। ২০১৪ চনত তেওঁৰ দ্বিতীয় কাব্যপুথি “আমাৰ ভাল হ’ব” প্ৰকাশিত হয়। ইয়াৰ উপৰিও তেওঁ নীলমণি ফুকনৰ কবিতাৰ নেপথ্য " নামৰ আন এখন গ্ৰন্থ সম্পাদনা কৰে য'ত নীলমণি ফুকনৰ সৈতে সম্পাদকৰ কথোপকথন, কবিতাৰ সৃষ্টিৰ আঁৰৰ কথা আৰু কবিতাৰ সৈতে জড়িত কিছু চিত্ৰকৰ্ম সংযোজিত হৈছে। ২০১৬ চনত প্ৰকাশিত এই কিতাপখনৰ প্ৰকাশক আঁক-বাক। 

### কাব্যশৈলী
মূলতঃ নীলমণি ফুকন, হীৰেন ভট্টাচাৰ্য আৰু নীলিম কুমাৰৰ দ্বাৰা অনুপ্ৰাণিত হোৱা হালৈৰ কবিতাত আইতাকৰ মুখত শুনা লোকগীত, পদ, লোককথা আদিৰ যথেষ্ট প্ৰভাৱ আছে বুলি তেওঁ স্বীকাৰ কৰিছে। তদুপৰি আইতাকক অকালতে হেৰুওৱাৰ ফলত তেওঁৰ কবিতালৈ এক বিষণ্ণতা অথবা নিসংগতাবোধ অহা বুলিও তেওঁ কৈছে। সাহিত্য অকাডেমিৰ বঁটা প্ৰদান পুস্তিকাত হালৈৰ কবিতাত ব্যৱহৃত ঠাঁচ সমূহে গভীৰ মানৱীয় সম্বন্ধক ৰেখাংকিত কৰিছে তথা যথাৰ্থ বোধ স্বৰূপে কাৰ্য কৰে বুলি উল্লেখ কৰা হৈছে। হৰেকৃষ্ণ ডেকাই কৈছে "তেওঁৰ অনুচ্চ কণ্ঠৰ কবিতাবোৰত নিসংগতা, বিষাদ, বিচ্ছেদৰ বেদনা মৰ্মস্পৰ্শী হৈ প্ৰকাশ পাইছে।" 

## সাংবাদিকতা
২০১২ চনৰ পৰাই মৃদুল হালৈয়ে নিয়মীয়া বাৰ্তা কাকতত উপ-সম্পাদক হিচাপে কাম কৰে। তাৰ পিছত তেওঁ দৈনিক জনমভূমি কাকতৰ সম্পাদনা বিভাগত কাম কৰে। ইয়াৰ লগতে তেওঁ টাইমছ অৱ ইণ্ডিয়াৰ অসমীয়া আলোচনী **এই সময়**তো সহকাৰী সম্পাদক হিচাপে কাম কৰে। সম্প্ৰতি তেওঁ দৈনিক অসম কাকতৰ উপ-সম্পাদক হিচাপে কৰ্মৰত হৈ আছে। 

## বঁটা আৰু সন্মান
*মুনীন বৰকটকী বঁটা
*সাহিত্য অকাডেমী যুৱ পুৰস্কাৰ

## তথ্য সংগ্ৰহ

শ্ৰেণী:অসমীয়া কবি
শ্ৰেণী:জীৱিত ব্যক্তি
শ্ৰেণী:মুনীন বৰকটকী বঁটা বিজয়ী